text:
WILLEMSTAD- 15 di mart 2015 – Sifranan kolekta pa Ofisina di Turismo di Kòrsou (CTB) ta indiká ku pa luna di febrüari a registrá 4.247 turista di estadia más kompará ku febrüari aña pasa, kontinuando di e manera aki ku e desaroyo positivo ku kual a kuminsá aña. Un total di 39.794 turista a keda registrá na febrüari 2015 kual ta un kresementu di 12%. Na febrüari 2014 e kantidat di turista tabata 35.547.
Temporada di Karnaval 2015 tambe a registrá sifranan positivo kompará ku e mesun temporada aña pasa. CTB a hasi un konteo kuminsando 7 dia promé ku e parada di despedida di Karnaval i a yega na e siguiente konklushon: un total di 11.123 turista di estadia a bishita nos pais den 2015. Aña pasa e mesun periodo un total di 9.256 turista di estadia a keda registrá kual ta un kresementu di 20.2%. E 5 paisnan for di kual nos a risibí mas turista durante e periodo menshoná tabata: Hulanda (3%), Venezuela (69%), Estado Unídos (35%), Canada (20%) i Brazil (77%).
E buelo nobo for di New York ku JetBlue ta reflehá bèk den e sifranan positivo di Estado Unídos. Estado Unídos a registrá un oumento di 25% ku un total di 5.497. E informashon kolekta for di e karchinan di Imigrashon ta indiká ku mayoria bishitante for di Estado Unídos ta prosedente di New York (18.1%), Florida (14.2%), Texas (4.6%), Massachusetts (4.4%) i for di New Jersey (3.7%).
Canada a registrá un kresementu di 15% ku un total di 2.446 turista di estadia den luna di febrüari 2015. E kresementu aki por keda atribuí direktamente na e buelonan semanal for di Toronto ku West Jet, Air Canada i Sunwing. Ademas ampliashon di e skema di buelo di Air Canada entrante 1 di yanüari último ku buelonan direkto for di Montreal pa Kòrsou tambe tabata instrumental den kresementu di e merkado di Canada. Banda di esei e esfuersonan di merkadeo huntu ku partnernan den industria di turismo a trese mehorashon den e prestashon di e merkado di Nort Amérika.
Region di Sur Amérika a krese ku 34% na febrüari 2015. A registrá un total di 11.207 turista kompará ku 8.351 na 2014. For di Venezuela un oumento di 38% a keda registrá. Un total di 7.863 turista Venezolano a bishita nos pais den luna di febrüari. Brazil, Colombia i Sürnam tambe a registrá kresementu den kantidat di turista di estadia. Respektivamente 44%, 30% i 26% más turista. E buelo nobo di InselAir for di Guyana kual a kuminsá 18 di desèmber 2014 tambe ta dunando fruta. Un total di 148 turista a bishita nos for di Guyana kompará ku solamente 45 na febrüari 2014.
For di region di Europa nos a registrá un total di 16.509 turista durante luna di febrüari kompará ku 16.423 na febrüari 2014. For di Hulanda, e pais for di kua nos ta registrá mas tantu turista nos a risibí 12.594 turista kual ta un oumento di 3%. Resultadonan di investigashonnan di merkado ta konfirmá e popularidat di Kòrsou na Hulanda pa kual motibu ta kere ku e merkado lo sigui desaroyá positivamente. Bèlgika a registrá un oumento di 50%. Turismo di estadia for di region di Karibe a konosé un kaida di 12% durante luna di febrüari. Sí por a nota ku e buelo nobo di InselAir for di Trinidad & Tobago ku a start 15 di desèmber 2014 ta reflehando bèk den e kantidat di turista ku a bishitá nos pais. Na luna di febrüari e kantidat di turista a oumentá ku 11% ku un total di 406 turista.
Pa loke ta trata e kantidat di anochi ku e bishitante ta keda nos pais esaki a krese ku 7% durante e promé 2 lunanan di aña. Sifranan preliminar ta mustra un total di 744.759 anochi. Aña pasa un kantidat di 694.624 anochi a keda registrá. For di e karchinan di embarkashon i desembarkashon por konstatá ku 70.0% di e kantidat total di turista di estadia a keda na un akomodashon registrá. E repartishon ta lo siguiente: hotèl di mas ku 150 kamber (31.6%), esnan di ménos ku 150 kamber (14.1%), bùngalo (15.5%), apartamentu (7.8%) i guesthouse (0.9%). E kantidat di turista ku a keda na un akomodashon no registrá ta representá 30.0% di e kantidat di turista ku a bishita nos durante e promé luna di aña. Akomodashonnan no registrá ta akomodashonnan ku no ta aparesé den CTB su sistema di dato.
Hasiendo uso di e modelo ‘Turistika’ Ofisina di Turismo di Kòrsou (CTB) huntu ku MEO a kalkulá ku durante febrüari 2015, sektor di turismo a generá un impakto direkto di 145.6 mion florin pa nos ekonomia lokal. Na febrüari 2014 e montante tabata 125.9 mion. Region di Europa a generá un total di 65.3 mion florin kual ta 44.9% di e totalidat. Su tras ta sigui region di Sur Amérika ku 38.9 mion, Nort Amérika ku 31.3 mion i e entrada generá for di region Karibe a keda kalkulá na 5.6 mion florin.
Bo tabata sa?
51% di e kantidat di turista di estadia ku a bishitá Kòrsou durante e promé dos lunanan di aña ta hende muhé. E grupo di edat ku mas a bishitá nos pais durante di e periodo menshoná tin entre 25 pa 44 aña di edat. Su tras ta sigui esnan entre 45 i 64 aña di edat. Nos por konkluí for di esaki ku esnan ku ta bishita Kòrsou mayoria biaha ta parehanan ku no tin yu òf e yunan ta grandi sufisiente ku nan por keda kas nan so. Esaki ta Kòrsou su grupo di enfoke prinsipal.
Bishitantenan for di Estado Unídos repartí bou di e diferente estadonan
Bishitantenan repartí na grupo di edat
Overall Visitor Arrival Performance – Febrüari 2015


c: text/html

text:
Kralendijk – Djabièrnè último den un ambiente festivo Elisabeth Nymphette Josephia kariñosamente yama Nunu a selebrá binti aña trahando pa gobièrnu di Boneiru.
1 di òktober Aña 1999 Nunu a drenta servisio di Gobièrnu di Bonaire na disposishon di fundashon prensès Beatrix trabou pa hubentut na Jong Bonaire pa mitar dia i mitar na Indebon.
Despues di un aña Nunu a kuminsá traha fulltime na Indebon dunando Gym na skolnan, Kolegio Kristu Bon Wardador pa 8 aña, Kolegio Reina Beatrix 2aña, Kolegio San Bernardo 4 aña i Kolegio Papa Cornes pa 2 aña.
Nunu ta un di e proménan yama di Indebon ku a kuminsá ku e proyekto piloto di Skol di Bario na Rincon.
Na aña 2005 Nunu a ser promové komo lider deportivo na Indebon.
Nunu den su trabou diario no ta deporte so Nunu ta entretené nos grandinan di Cocari i Kas di Kuido ku ehersisionan , banda di esaki Nunu ta atendé ku teambuilding na instansianan gubernamental OLB, RCN, i kompanianan partikular.
Allyson Beukenboom kende ta enkargá ku Indebon a felisitá Nunu i su famia i koleganan pa e bon trabou ku e ta hasi i ku semper Nunu ta kla pa yuda tur hende ku pidi su yudansa.
James Kroon Diputado enkargá ku deporte na Nòmber di Gobièrnu di Boneiru a hasi entrega di sertifikado di rekonosimentu i e ènvelòp di gratitut na Nunu Josephia.
Nunu na su turno a gradisí koleganan i famia pa e pasenshi durante di e 20 añanan ku a transkurí.

robotstxt: allowed

filter: keep


text:
CBS ta kuminsá prepará pa Senso 2022 ku su Senso di Prueba
CBS ta kuminsá prepará pa Senso 2022 ku su Senso di Prueba
Willemstad - Entre 11 di novèmber 2021 i 23 di yanüari 2022 Ofisina Sentral di Statistiek (CBS) ta tene un Senso di Prueba bou di 5.000 kas di famia.
E Senso di Prueba ta en konekshon ku preparashonan pa e konteo general di poblashon i bibienda (Senso) kual lo bai tuma luga otro aña. Senso 2022 ta e di 2 senso ku CBS lo organisá pa Kòrsou. E promé tabata na aña 2011. CBS a yega di organisá senso promé ku 10 di òktober 2010 un total di 5 senso mas, pero eseinan tabata pa Antia Hulandes.
CBS ta bai organisá Senso 2022 kompletamente digital. Kompará ku e sensonan anterior, esaki ta nifiká ku lo tin kambio organisatorio importante. Pa e motibu aki, e Senso di Prueba ta di sumo importansia.
Durante e Senso di Prueba lo tèst entre otro e siguiente aspektonan:
- e lista di pregunta digital
- e proseduranan digital ku lo usa durante e periodo di konteo pa garantisá e kalidat di e datonan kolektá
- e prosesonan digital pa analisá e datonan optení
- e métodonan digital ku lo usa pa prosesá datonan i publiká e informashon kolektá
- e proseso di kolektá data (online/sentro di bario/telefonikamente)
Tur e kasnan di famia ku risibí di CBS un karta ku e petisho pa partisipá na e Senso di Prueba mester subi e website di senso https://senso.cbs.cw. Na man drechi nan ta mira “Partisipá na Senso di Prueba”. Aki nan por sigui e instrukshonan i kuminsá yena e lista di pregunta online.
Si e kas di famia no tin akseso na internèt, por yama 724-2227 pa traha un sita pa yuda yena e lista di pregunta.
For di 20 di novèmber por akudí na 3 sentro di bario, kaminda tin e espasio i personal nesesario pa yuda yena e lista di pregunta. E sentronan di bario ta Wishi/Marchena, Soto i Montaña. Nan lo ta habrí di 8 or di mainta te ku 7 or di anochi.
Tur informashon tokante e Senso di Prueba ta disponibel riba e website https://senso.cbs.cw. Tur sifra ku CBS kolektá ta keda tratá den forma anónimo segun e Ordenansa (Landsbesluit) Nashonal di Statistik. Por lesa e detayenan di e Ordenansa aki riba e website www.cbs.cw di CBS.
Pa kualkier pregunta tokante di Senso di Prueba por yama na 724-2227 òf por manda un email na senso@cbs.cw.
CBS ta hasi un petishon di e forma aki na tur e 5.000 kasnan di famia pa kontribuí i yena e formulario online, i asina yuda pa e organisashon di Senso 2022 por kana sin niun problema.
For di awor CBS ta gradesí e kasnan di famia pa nan kolaborashon.


text:
Lider di PAR Emiy de Jong – Elhage:
ORANJESTAD(AAN):E caida di Gabinete Gerrit Schotte ta algo cu a wordo spera masha dia. Specialmente despues cu dia 29 di juli ultimo sr. Cleopa, di e coalicion, a tuma retiro y no ta sostene e Gabinete ey mas.
For di e dia ey, sr. Gerrit Schotte mester a subi trapi di oficina di Gobernador y entrega retiro di su Gabinete.
Esaki ta loke e lider di PAR, e partido mas grandi, Emily de Jong-Elhage a duna di conoce.
Na mesun momento e ta bisa di ta compronde cu e ta un dolor pa un Gobierno cu no a bin pa sirbi pueblo, pero a corda riba nan mes y cu tres siman caba cu a pasa den e berguensa di mas grandi ora cu den Conseho di Minister di Reino, dilanti tur Prome Minister, a wordo bisa cu Gobierno di Corsou a haya un instrucccion.
Pa e lider di PAR ta increibel con dos aña pasa su Gobierno a traha riba un sistema pa saneamento di debenan, mientras cu e Gobierno actual a traha un presupuesto despues cu un surplus di 50 miyon y ya despues di un par di luna tabata tin un deficit di mas cu 150 miyon florin. “E pueblo aki merece algo miho,” Emile de Jong Elhage a bisa cu e Gobierno di Schotte a purba di tur sorto di forma pa keda, a bin cu tur sorto di triki hasta pa bisa cu Gobernador a bisa nan cu no tin pura.
Den tur esaki el a bin haya un sla diahuebs for di su mesun miembro di partido pa cual no a kede nada otro cu bishita Gobernador. E politico a sigui bisa cu PAR cu ta e partido di mas grandi di Corsou semper ta prepara pa bay den cualkier lucha.
Y ta prepara pa tur escenario, hasta pa bay eleccion. PAR hasta den oranan di mainta a sinta na mesa cu sr. Davelaar, Godett y Cleopa, y cu nan 8 asiento por a forma mayoria den Parlamento, y ta dispuesto pa sinta discuti pa un gobierno nobo. Gabinete Schotte, el a bisa, a keda schuif, pa evita di bay eleccion y keda sinta riba e stoelnan di Gobierno. Goberna cu fraccion chikito ta algo masha dificil, na opinion di lider di PAR.
Sinembargo mester pensa cu ora un persona drenta politica, a bin pa sirbi pueblo. El a señala a cuminsa torno cu servicio di seguridad, kitando e director pa evita cu e politiconan cu mester drenta Gobierno no ta pasa den e screening test.
E director a bay Corte varios biaha y a gana tur su casonan. Den cuadro di esaki e prome instruccion a yega ora cu e servicio di seguridad di Hulanda a bin tuma over e departamento aki. A mata tur e NV-nan di Gobierno, coriendo cu tur e directornan sin motibo valido.
Tur a gana nan casonan den Corte y mester paga nan miles y miles di florin, basta cu logra pone partidarionan den e puestonan ey y haci negoshinan na nan beneficio. Riba dje a gaña cu atletanan di Corsou por desfila den olimpiada cu bandera di e pais, a papia di un druk-tank cu lo a haya regalo di Venezuela, pero a resulta di ta un negoshi. Esaki ta e maneho cu e Gobierno di Schotte a bin ta hibando pa 21 luna largo.


text:
MENTAL HEALTH PROMOTION IN THE YOUTH FIELD
MENTAL HEALTH PROMOTION IN THE YOUTH FIELD
Kòrsou ta anfitrion
Training di organisashonnan Oropeo i lokal riba salú mental hubenil na Kòrsou
Un proyekto finansiá pa Erasmus-plus Europe
Representantenan di 10 organisashon Oropeo dirigí riba desaroyo di hubentut huntu ku 3 organisashon lokal ta partisipá na un training titulá MENTAL HEALTH PROMOTION IN THE YOUTH FIELD
ku a kuminsá 5 di mei I lo dura te ku djabièrnè dia 13 di mei binidero.
E proyekto finansiá pa e fondo Europeo Erasmus+ Youth ta konta ku partisipashon di e siguiente organisashonnan Oropeo i lokal
- Breakthrough (Hulanda),
- Marlijn Academie (Hulanda)
- Think Forward (Inglatera),
- Ik Ben Open (Hulanda)
- Kids in Action (Gresia),
- Associazione Interculturale NUR (Italia),
- Asociatia Youthopolis (Rumania)
- Vice Versa CZ ZS(Cheko Slowakia),
- Go Europe (Alemania),
- Cão Danado (Portugal),
- Skuchami (Curaçao)
- Soul Garden (Curaçao).
- Mazeli Curaçao Consultants (Curaçao)
Un total di 30 kursista Oropeo i lokal lo pasa den un programa ekstenso pa desaroyá i amplia nan konosementu riba strategia i métodonan ku eksitosamente ta ser apliká i promové den e área di Salú Mental Hubenil, bou di guia di sra. Sandra Zoomers, sra. Vicky Pronk , sr. Steve Burns I sr. Martynas Stukas. kualnan ta ekspertonan renombrá den e área menshoná.
Pa krea oportunidat pa mas organisashon lokal sera konosí ku e organisashonnan Oropeo ku ta di bishita, lo organisá un YOUTH WORK EXCHANGE MARKET dia 11 di mei benidero. Durante di e enkuentro aki organisashonnan por interkambiá informashon i ideanan nobo pa lansa proyektonan di koperashon, pa asina apliká huntu pa e fondo Europeo Erasmus+ Youth i European Solidarity Corp .
Pa prepará pa e YOUTH WORK EXCHANGE MARKET, organisashonnan lokal lo partisipá na un webinar di EU-desk den kual ta duna informashon tokante e fondonan Oropeo i risibí un link di Plataforma Curaçao Region of Learning, riba kual tin instrukshon pa un tarea preparativo spesífiko. Esnan ku ehersé e tarea lo risibí un sertifikado digital (bedge), komo prueba di nan preparashon pa e YOUTH WORK EXCHANGE MARKET.
E siguiente organisashonnan ta orguyoso di por ta patrosinadó di e aktividat aki na Kòrsou
EU DESK CURAÇAO(MEO) MAZELI CURAÇAO CONSULTANTS BREAKTHROUGH
I Sektor Famia i Hubentud (SOAW)
Pa mas informashon por tuma kontakto ku Mazeli Curaçao Consultants , Lisandra Martis, 5999-569-0175 of 5999-6708152 of manda un mail na info@mazelionline.com


text:
Willemstad, 15 di novèmber, 2021 –Ku un aña mas pisá tras di lomba, Curacao Medical Center (CMC) ta reflehá riba su retonan y e logronan. Apesar di un aña hopi turbulento, e famia di CMC a sigui pusha y yega na algun logro hopi importante manera e akuerdo entre islanan BES ku a amplia e oportunidat pa por risibí fondo di servisionan na pashèntnan den region. No opstante e retonan i situashon aktual, direktiva lo sigui hiba e lucha pa garantisá kalidat di kuida na nos komunidat, segun sra. Karina Lombardi (CFOO). E retonan di mas grandi a enserá e gòlpinan finansiero y e preshon riba personal pa motibu di COVID-19. Na vários okashon den transkurso di aña CMC mester a kanselá operashonnan elektivo pa por a garantisá kuido di emergensia, agudo y esnan esensial. Esaki a sosodé na mart i ougùstùs 2021 pa motibu di COVID-19 (manera e aña anterior) y na òktober 2021 pa motibunan finansiero komo resultado di fondonan ku CMC no a risibí di SVB.
E pandemia di COVID-19 a laga un marka profundo riba CMC, prinsipalmente riba e personal ku a “stretch” su mes den tur ángulo pa por duna e kuido nesesario. Na mart mester a eskala kuido pa pashènt di COVID-19 y entre otro a aktivá e hòspitent pa por kontrolá e fluho di pashèntnan ku COVID-19 ku ta yega hospital. Kuido Intensivo a pasa su kapasidat di 8 kama y yega na un total di 46 na Aprel. Den su pik, CMC a akomodá 145 pashènt ku COVID-19. Esaki a nifiká ku ta’tin mester mas asistensia di Hulanda, y tambe boluntarionan lokal. Alabes a aloká personal di CMC di diferente departamentu pa por a asistí. No ta solamente personal den kuido manera enfermeronan y spesialistanan a traha duru den hinter e temporada aki. Personal di tur e pilanan di e organisashon a kontribuí pa aliviá e situashon. Esaki a enserá personal di departamentu di limpiesa pa kushina, rekurso humano, atministrashon, seguridat, komunikashon,tékniko, ICT, finansiero y vários mas. Pues personal tabata agotá y hopi a bira malu pa e motibu akí. Ku ménos personal disponibel, e preshon a bira aun mas haltu, pero konhuntamente e famia di CMC pasa dor di e tempestat aki y a uni.
Algun di e momentunan mas bunita tabata momentunan ku komunidat di Kòrsou a sali dilanti pa mustra sosten na CMC. CMC ta apresiá kon nos hendenan a bin huntu pa duna sosten na e famia di CMC durante un “aplouso pa personal den kuido” y tambe pa medio di kontribushon di kuminda y snèk pa personal ku apénas ta’tin chèns pa tuma un “break.”
Un desishon ku a hasi doló na kurason di CMC tabata na momentu ku mester a limitá bishita di famia na pashèntnan hospitalisá. Mirando e doló ku esaki a kousa na famianan y na pashèntnan, CMC a aktivá mesora y a instalá un tim pa un proyekto di “Stay Connected” pa por hasi un konekshon virtual di pashèntnan ku nan famianan. Pa esaki tambe CMC a risibí donashon di vários tablèt di empresanan y personanan den nos komunidat.
Na momentu ku e porsentahe di e komunidat bakuna a kuminsá subi, CMC a kuminsá mira un bahada den e kantidat di pashèntnan ku tabata drenta hospital. Asina por a kuminsá normalisá servisionan atrobe y sigui mantené e enfoke di “Sirbi ku Amor.”
Den e último aña ku a pasa, hunta di komisario a nombra Sr. Gilbert Martina komo e direktor General di CMC ku e meta pa mehora kalidat di servisio y realisá akreditashon di JCI den e próksimo 3 añanan. CMC a kuminsá kana e trayekto pa e logro aki for di òktober 2020. Segun Sr. Martina “e akreditashon di JCI lo buta Kòrsou riba mapa Internashonal ku kuido haltu pa nos pueblo, nos region i mundu. Esaki ta nifiká kuido na e momentu apropiá, na e preis adekuá y na e lugá rekerí.”
Prof. Dr. Ingemar Merkies, direktor Médiko di CMC ta remarká : “For di fondo di mi kurason, danki na tur miembro di e famia di CMC pa boso dedikashon na nos pashèntnan, pa boso perseveransia aunke boso ta hopi kansá. Danki pa sirbi nos komunidat. Nos di gerensia ta sumamente gradesido y orguyoso di ku kada un di boso.
Pa rekordá e aña ku a pasa y pa mustra apresio na personal riba CMC su di 2 aniversario, un grupo di personal mes a organisá un dia di bienestar y salu pa yuda otro trese balanse bek. Un danki ta bai na e tim aki ku a tuma e tempu pa un regalo balioso di personal pa personal.


text:
Rayo di Solo
Kolegio Rayo di Solo ta un skol públiko di nivel básiko. Esaki ta nifiká ku nos skol ta aksesibel pa tur mucha sin distinshon di religion, kreensia, konvikshon filosófiko, rasa i/òf sekso. Aktualmente tin mas o ménos 370 alumno ta bishitá nos skol, total tin 16 grupo.
Pa e tim di Kolegio Rayo di Solo e mucha ta sentral. E kolaboradó- i trahadónan tin enseñansa na pechu. Nan ta trahadónan ku ta traha duru i no tin miedu di duna tur ku tin pa kada mucha individualmente.
Kolegio Rayo di Solo ta traha segun e metanan núkleo di SLO-TULE pa e idioma hulandes, matemátika, orientashon riba bo mes i mundu, orientashon artístiko i gemnastik. Huntu ku e métodonan nos skol tin diferente instrumento digital ku nos ta usa pa sostené nos enseñansa. Aparte di hulandes, tambe nos ta duna nos alumnonan papiamentu na skol. Aktualmente nos ta den e proseso pa modernisá nos método di matemátika i idioma.
Den grupo 7 nos ta duna lès di tráfiko, i den grupo 8 nos alumnonan ta partisipá den e programa di interes empresarial. Tambe den grupo 7 nos ta duna lès di edukashon riba .Huntu ku esakinan nos ta siña nos alumnonan rèspèt pa himno i bandera, pendiente pa e programa pa formashon síviko ku OCW ta desaroyando.
Nos ta sòru pa un liña kontinuo den enseñansa pa tur alumno pa medio di diferente aktividat edukativo adekuá i diferensiashon, ku yudansa di e métodonan.Nos meta ta, pa tur alumno yega e nivel di referensia mínimo 1F pa matemátika i e idioma hulandes. Tin alumno ku por mas ku esei i lo yega respektivamente na nivel 1S i 2F. Nos ta duna e alumnonan enseñansa pa nan por yega esaki sigur, aunke eksperensia a mustra ku no semper tur alumno di Kolegio Rayo di Solo por yega nivel 1F riba tur área. Pa e kasonan akí nos prosedura ta lo siguiente: maestro di e alumno en kuestion ta papia ku e guia interno pa huntu nan traha un plan pa yuda e alumno
Skol tin e responsabilidat di krea un ambiente eskolar sano i sigur. Un ambiente sano na skol ta esensial i indispensabel pa e alumno por siña i pa e maestro por ehersé su profeshon debidamente, pa e motibu akí nos a formulá un protokòl kontra tèrmentu. Nos skol tin un tim di koordinadó di siguridat. E koordinadónan di siguridat ta konosí serka e alumnonan, i den tur klas i otro lokalidat di skol tin poster ku nan potrèt.
E direktor di Kolegio Rayo di Solo ta:
Sra. Jubella Balentin
Historia
A funda nos skol na aña 1848 bou di e nòmber Landschool .
Dia 16 di mei 1939 Landschool a bira e promé skol públiko na Boneiru, bou di e nòmber Prinses Beatrixschool, ku 16 alumno inskribí.
Sèptèmber 1951, skol Prinses Beatrix tabata situá den e edifisio ku anteriormente tabata kazèrne di Boneiru. Den e époka ei un skol preparatorio tambe tabata forma parti di Prinses Beatrixschool.
Na aña 1974 e skol a muda pa e edifisio nobo den Amboina, e skol tabata konsistí di 10 klas. E skol preparatorio no a muda bai Amboina, pero a keda den e edifisio ku anteriormente tabata kazèrne. Na ougùstùs 1980 a amplia e skol ku 2 klas, un di nan tabata pa e parti preparatorio, lushi. Despues a amplia e skol preparatorio ku mas ku 40 mucha. Na aña 1998 e skol preparatorio a krese i yega un total di 6 klas, e tempu ei bou di e nòmber Kolegio Reina Beatrix. Na aña 2002 e skol preparatorio i e skol básiko a bira un skol pa Enseñansa di Fundeshi ku 2 siklo. E promé siklo tabata grupo 1 te 4 i e di dos siklo tabata grupo 5 te 8. Na aña 2007 a amplia e skol ku un edifisio multifunshonal ku a duna posibilidat pa e parti edukativo i kultural.
Mishon
Nos meta ta pa duna oportunidat igual na kada mucha. Nos ta duna nos alumnonan enseñansa segun nan nesesidat ku énfasis riba e abilidatnan ku siglo 21 ta eksigí. Nos ta prepará nos alumnonan pa funshoná den komunidat komo un siudadano bon i responsabel. Nos ta hasi esaki kreando un ambiente di rèspèt mutuo, unda ta traha huntu riba futuro.
Vishon
Nos ta un skol unda kada alumno por ta nan mes. Nos ta traha riba formashon integral di nos alumnonan ofresiendo nan abilidat di siglo 21, stimulando nan kreatividat, i yudando nan desaroyá nan abilidat pa karga responsabilidat i sali pa nan mes. Esaki nos ta hasi trahando huntu, ku rèspèt mutuo i den un ambiente sigur.


text:
Charles Cooper A toka na mi, pa duna un speech na okashon di Spantenbier di e projekto Elizabeth Villas and Appartments Resort na Mari Pampoen; net dilanti di SunScape Hotel.
Charles Cooper
A toka na mi, pa duna un speech na okashon di Spantenbier di e projekto Elizabeth Villas and Appartments Resort na Mari Pampoen; net dilanti di SunScape Hotel.
Esaki ta un projekto di e yu di Kòrsou sr. Koeiman. E lo traha 100 Villas i Appartamento aki nan. Gabinete Pisas tabatei presente pa mustra nos sosten.
Nos a lucha ku otro hopi entre desaroyadó i ambtenaarnan di gobièrnu. Pero esaki tabata pa produsí un mio produkto final. I awor bo ta mira e produkto final ta kedando masha bunita mes.
Pabien na famia Koeiman ku e projekto aki i que sigan los exitos. Kòrsou pabien ku un boost mas pa bo ekonomia.


text:
Den fin di siman a tuma luga Central Training “Proyecto Piloto” bou guia di Monica Pimentel y Stuart Smith.
Presidente di Aruba Taekwondo Bond “ARTBO”, Moises Fernandez tabata contento di mira cu e Proyecto Piloto ta bayendo den bon direccion y cu mas atleta ta participando.
Fernandez a splica tur cu a bin pa prome biaha e motibonan y e direccion cu ARTBO ta bayendo.
Tambe a splica cu tin varios evento unda cu ARTBO lo saca su seleccion na base di e Proyecto Piloto pa representa Aruba.
Monica Pimentel cu a asisti na eventonan internacional unda cu e reglamentonan nobo ta implementa caba, a splica e atletanan di tur e reglamentonan nobo y a uza esakinan tambe den e training.
Nos base mester ta bon pa asina ora nos bay bringa internacional, nos sa kico por y kico no por pa no perde un pelea pa motibo di no sa e reglamentonan nobo.
Durante e training Monica Pimentel a uza e sistema electronico Daedo cu ta wordo hopi uza internacional pa eventonan di Taekwondo pa asina mustra den practica locual a splica.
Training lo sigui pa Aruba ta na e nivel cu mester ta.


text:
KRALENDIJK – Korant Extra tur dia ta sigui yega Boneiru apesar di e situashon fastioso relashoná ku e pandemia di “Corona Virus”. Un reportero di radio Live 99.9 FM awe mainta a topa e konosido persona, kende ya pa hopi aña ta atendé ku partimentu di korant Extra tur mainta riba e isla. Elsa Martis tur dia di nobo ku amor ta pèrkurá huntu ku koleganan, pa korant Extra ta repartí riba e isla, despues ku nan yega ku avion for di Kòrsou. Radio Live 99.9 FM ta deseá Elsa éksito pa kontinuá ku e tarea di tur dia.
Potrèt awe mainta momentu ku Elsa tabata tumando korant serka Jay Cicilia na aeropuerto Flamingo.


text:
Project Description
Komo resultado di e introdukshon di “Focus op Vakmanschap” pa medio di ministerio di Enseñansa, Kultura i Siensia na Forma nos a bin ta ofresé “ENTREE OPLEIDINGEN”. Esakinan ta pa partisipantenan sin un diploma di edukashon previo. E propósito di e formashonnan akí ta pa prepará e partisipantenan pa e merkado laboral i òf transferí nan na un formashon MBO nivel 2. Ademas e formashonnan akí ta ofresé un mihó perspektiva den e merkado laboral na e partisipantenan ku ta siguiendo un formashon BBL.
Asistente di servisio i kuido (BOL /BBL)
Bo ta laborá den e sektor di kuido i bienestar, serka klupnan deportivo òf na lugánan di rekreashon. Bo ta siña atendé ku kliente, medionan sosial i tambe tokante nutrishon i higiena.
Asistente di benta i komersio (BOL/BBL)
Bo ta siña téknikanan di benta pa asina bo por realisá trabounan den e área akí. Bo ta siña tokante e estado di e kosnan den un tienda, kon bo mester atendé ku kliente i koleganan. Tambe bo ta siña manehá un tienda i tambe mangasina.
Asistente di horeca, alimentashon i industria alimentisio (BOL /BBL)
Bo ta traha ku pan òf bufèt na un hotèl òf prosesá alimentonan. Siña kushiná, siña téknikanan di kòrta, manehá i prepará produktonan.
Asistente konstrukshon, bibienda i mantenshon (BBL)
Bo ta traha den konstrukshon, infrastruktura, traha muebelnan, traha ku palu i fèrf. Durante e formashon akí bo ta siña zag, perforá, pinta, pero tambe bo ta siña usa diferente hèrmènt.
Asistente di plantashon i preservashon di naturalesa (BBL)
Bo ta traha den sektor di agrikultura, planta i mantenshon di kurá. Durante e formashon akí, ta trata temanan manera matanan, transporte, hèrmèntnan i nan funshon.
BOL ta nifiká ku e studiante ta pasa gran parti di su formashon na skol.
BBL ta nifiká ku e studiante ta kombiná su trabou ku estudio. E studiante mester bini skol 1 bia pa siman.


text:
Gobierno a declara aƱa 2021 como aƱa di recuperacion sin presenta un maneho concreto con lo realisa esaki, ni tampoco cu alineacion entre partnernan strategico di nos economia. Casi simultaneamente na e anuncio di Gobierno, aeropuerto (AAA) a ahusta su pronosticonan di recuperacion cu lo ta hopi mas lento di loke a premira. āUn pronostico contradictorio na mensahe di Gobierno for di e instancia cu ta ricibi e bishitantenan,ā segun Parlamentario Richard Arends. āNos por a wak cu pa e ultimo lunanan, pronosticonan di Aruba Tourism Authority tampoco a wordo realisa y a ricibi menos turista di loke a spera. A pesar cu tabata tin hopi actividad e ultimo dos siman nan di aƱa y esaki siguramente ta un desaroyo positivo, e tabata lew di loke a wordo pronostica y tampoco por papia di un recuperacion economico structural.ā
Arends ta bisa cu no por culpa gobierno pa factornan externo cu ta afecta nos isla. āComo oposicion responsabel y serio nos no por haci esaki, pasobra e lo ta un actitud populista di culpa gobierno of cualkier otro conterincante politico di situacionnan externo cu nan no tin control riba dje.ā Pero loke si AVP ta tene Gobierno responsable pāe ta cu for di momento cu a habri frontera na juli ultimo, no tabata sa di maneha e expectativanan pa loke ta salud di nos ciudadanonan, turismo y comercio. Segun Arends, e ultimo grupo aki ta esun cu mas a wordo afecta: e empresanan mediano y chikito cu ta e wesāi lomba di Aruba su economia. Cifranan presenta pa Camara di Comercio ta mustra con hopi negoshi a sera nan porta e ultimo aƱa.
āTe ainda Gobierno no a sa di presenta un economico pa e proximo dos pa tres aƱanan, cu ta crucial pa tin un base solido pa diversifica bo economia. Mescos ta conta pa mercado laboralm unda cu sector comercial ta bati na porta di Gobierno sin haƱa oido pa e presion inminente cu ta creciendo ocasionando incertidumbre grandi cerca gremionan sindical. Gobierno ta bezig ta pospone e decisionan pa futuro y te hasta pa un proximo gobernacion atende cune,ā Arends a bisa. āNa maart lo cumpli un aƱa cu nos economia a paralisa y recuperacion economico, comercio y labor ta algo cu lo bay ta un peso tur dia mas grandi riba e proceso di tumamento di decision di parti di gobierno.ā
Fuera di e bishita di secretario di estado Knops, Parlamento no a tende nada mas desde 13 november cu a firma acuerdo pa supervision y institucion di COHO hunto cu e paketenan di reforma. āNos no tin informacion riba e agenda di ehecucion, puntonan di prioridad y con lo bay ehecuta nan; con e reformanan den sector laboral, fiscal y economico lo afecta nos como ciudadano.ā Arends a referi na esaki como falta di responsabilidad politico. āAƱa 2021 a habri y te ainda no sa cual lo bay ta e maneho financiero, pasobra e presupuesto cu mester contene maneho di Gobierno ainda no a yega Parlamento. Ta sumamente importante pa tur hende sa kico ta spera nan e aƱaāki y kico lo ta e maneho di gobierno pa limita e efectonan negativo di medidanan.ā
AVP ta sostene animo di positivismo di Gobierno pa recuperacion di nos economia, pero un deseo no ta un strategia. āBo no por bisa lo tin un recuperacion economico, sin tin un strategia y maneho pa di berdad e recuperacion tuma luga. Sin maneho, un speransa ta simplemente un deseoā Parlamentario Richard Arends a finalisa bisando.


text:
Sue-Ann
Ras
Candidato #16
Sue-Ann Ras
Pa 15 aña Sue-Ann a traha den veld di enseñansa, cuminsando como docente di scol basico; Colegio Cristo Rey y despues pa 13 aña a traha como docente di Papiamento na scol secundario; Filomena College Mavo, unda a traha tambe na tanto avond como middag MAVO. Den e periodo ey tambe el a eherce diferente funcion den enseñansa, manera: Docente di Recapacitacion di Papiamento na IPA pa tur e docentenan di e scolnan basico na Aruba, Coordinador di examen klas na Filomena College MAVO, como tambe; mentor, coordinador di actividad, relacion publico, TCD-er (Toets Controle Deskundige) di Papiamento pa examen di MAVO y EPI na Examenbureau.
Cu e deseo y pasion pa sigui lucha p’e status di Papiamento den enseñansa, Sue-Ann a drenta politica dia juli 2017, unda el a eherce e funcion como un Parlamentario cu caracter fuerte y firme riba e area di enseñansa y social p’e periodo di 20 di november 2017 te cu 11 di september 2019. Actualmente Sue-Ann ta consehero di Ministerio di Asuntonan Social y Labor, encarga cu dos tarea specifico: implementacion nacional di e Ordenansa Nacional di Codigo di Proteccion (Meldcode) y Kinderopvang na Aruba. Banda di esaki Sue-Ann ta apunta tambe como ‘kwartiermaker’ di e Departamento di Mucha y Hoben, cu lo ta encarga pa traha maneho nacional pa mucha y hoben a base di e Ordenansanan Nacional y Tratado Internacional di Mucha.
Caracter combina cu un bon educacion general, ta loke Sue-Ann ta kere firmemente cu un persona mester tin como herment principal den nos carera como educador y innovador; esaki ta ekivalente na disciplina propio, integridad, lealtad, abnegacion y boluntad di acepta responsabilidad y duna cuenta di nos accionnan.


text:
Corona a jega na tur continente cu exception di Antartica y e virus no ta affecta tur hende mescos. E Departamento di Control y Prevention di Enfermedad Chines a caba di condusi un estudio cu ta mustra cu e virus ta affecta severamente hendenan di edad halto. Tambe e estudio a mustra cu mas o menos 80% di casonan di corona virus ta sufri cu kehonan modera pa leve.
E estudio a collecta datos nan di mas cu 44,000 pashentnan cu caso confirma na China te cu February 11. E ta duna un di e representacion mas amplio di con COVID-19 ta comporta den hende humano.E dato nan ta sugeri cu persona cu tin chance di muri di e malesa ta subi cu edad. Aki nos ta mustra e cifranan di morto pa cada rango di edad segun e estudio


text:
Segun èks direktor di FBI, nunka presidente Trump a pidi’é pa para investigashon relashoná ku Rusia.
James Comey, èks direktor di FBI, a uza un amigu di dje pa lèk dokumentonan ku informashon riba su kòmbersashonnan personal ku presidente Trump. Di e manera ei e kier a logra un investigadó spesial pa e kaso relashoná ku e konsehero di presidente Trump, Michael Flynn. Asina Comey a deklará dilanti un komishon di Senado merikano. Luna pasá gobièrnu di Trump a apuntá, otro èks direktor di FBI, Robert Mueller komo investigado spesial. E amigu di Comey, Daniel Richman, ku ta traha na e fakultat di lei, na Columbia University, a atmití ku ta e a lèk e dokumentonan na prensa. Segun Comey den su deklarashon, el a kuminsá registrá e kòmbersashonnan ku presidente Trump, debí ku e tabatin miedu ku e presidente lo a gaña tokante loke nan a papia. “P’esei m’a kuminsá registrá detayadamente loke nos tabata papia i kon esaki tabata sosodé”, Comey a sigui splika Senado. Riba e pregunta si el a registrá e kombersashonnan pa miedu ku e mes lo a ser husgá, Comey a bisa : “Bou di presidente Bush i Obama, nunka mi no a sinti miedu, pero aworaki sí mi a sinti e nesesidat pa mantené un memo riba loke nos tabata papia”. Comey a deklará ku nunka presidente Trump no a pidi’é pa para e investigashon relashoná ku metementu di Rusia den elekshon na Merka. Den un reakshon despues di e deklarashonnan di Comey, Kas Blanku a splika ku presidente Trump no ta un gañadó.


text:
Kongerashon ‘Zusters Franciscanessen Penitenten Recollectinen van de Onbevlekte Ontvangenis van Maria’ a dediká nan bida na edukashon i bibienda di muchanan na Kòrsou. Na aña 1959 nan a traha Klooster Alverna pa interná muchanan.
Aktualmente Fundashon Birgen di Rosario ta manehá Klooster Alverna i ta duna oportunidat na hende muhé for di 60 aña pa biba den un bisendario natural i trankil. Klooster Alverna ta pegá ku kas di kuido Nos Lanterno. Habitantenan tin e posibilidat pa partisipá na aktividatnan ku Nos Lanterno ta organisá. Habitantenan por asistí fásilmente na Santu Sakrifisio di Misa na Klooster Alverna.


text:
Tsunami
Loke abo por hasi
Un tsunami no ta tuma dia i ora pa forma pero por yega nos kosta den mas o ménos 20 minüt despues di un temblor den nos region. No tarda niun ratu so ora bo risibí alarma di tsunami. Sigur ora bo ta den besindario di kosta. Kue tur miembro di bo famia i sòru di subi mas lihé posibel, den algun minüt, un kaminda mas haltu i mas leu for di kosta. No tarda pa motibu di buska bo pertenensianan. Bo bida tin mas balor.
Despues di un tsunami
No bai hasi kos di kaweta pa bai wak kiko a sosodé den e área kaminda e tsunami a okashoná. E por ta peligroso ainda. Informá outoridatnan unda bo ta despues ku bo a logra di instalá bo mes i bo famia den un área mas sigur.


text:
Mas hòmber ta bira tata despues di 45 aña.
Segun sifranan di CBS na Ulanda mas hòmber ta bira tata na un edat mas haltu. Di tur beibi ku a nase aña pasa na Hulanda, 5.1% tin un tata di 45 aña òf mas bieu. Dies aña pasa e porsentahe tabata 3.7%. Den e kategoria di edat di 40 pa 45 aña tambe tabatin un subida di 14.1 pa 16.1 porshento. No opstante esaki tatanan en general no a bira mas bieu. Na momentu di nasementu di un yu, un tata tabatin un promedio di 34.1 aña, kasi meskos ku e edat promedio di dies aña pasa. Ademas e edat ku hòmbernan ta bira tata pa promé bia, esta 32.5 aña, tambe a keda meskos ku dies aña pasa. E splikashon pa esaki ta ku no solamente tin mas tata ku edat haltu, pero tambe mas tata ku edat yòn. Por nota e subida mas tantu den e kategoria entre 25 pa 30 aña. Aña pasa 17.9% di beibinan tabatin un tata ku edat den e kategoria aki, kompará ku 15.7% na aña 2005. E edat promedio ku hende muhé ta bira mama pa promé bia tambe a kuminsá subi atrobe. Aña pasa hende muhé ku a haña yu pa promé tabatin un promedio di 29.6 aña, ku ta un rekòrt. Na 1971 hende muhénan tabatin e edat mas yòn pa haña yu, esta 24.3 aña.


text:
Eskpertonan ulandes a kaba rapòrt riba InselAir.
E ekspertonan ulandes, ku riba petishon di minister di Kòrsou a bin pa kontrolá InselAir riba e parti di seguridat, ya a bai Ulanda. Den na reportahe na gobièrnu di Kòrsou, nan ta splika ku no a konstatá nada partikular kontra di InselAir. Nan a keda sorprendí ku InselAir tabata disponé di tur papel i tur programa ku un kompania di aviashon mester tin. Tur buki i tur manual ku nan a pidi, InselAir tabata disponé di dje. Aña pasá na novèmber tambe, ekspertonan di KLM a bin auditá InselAir. E rapòrt di e tempu ei ku ekspertonan di KLM a traha a konstatá vários punto ku InselAir tabata falta. InselAir a manda karta pa reklamá KLM mes i outoridatnan lokal. Di otro band e ekspertonan a traha un rapòrt tambe den kuá ta resaltá e defisiensia na CCAA. E investigashon di e ekspertonan ulandes ta indiká ku gobièrnu di Kòrsou tin un trabou hopi duru ku e departamento di aviashon sivil. E departamento aki parse no tin hende ni programa pa hasi e kontrol nesesario.


text:
Recientemente Monumentenbureau a organisa un ceremonia di despedida pa nan director, Ing. Yvonne Webb-Kock, cu a tuma luga na El Gaucho. Aki tabata presente e team di Monumentenbureau hunto cu Minister di Finansas y Cultura, mr. Xiomara Maduro. Ing. Yvonne Webb-Kock a sirbi nos pais pa 33 aña largo.
Ing. Yvonne Webb-Kock a drenta den servicio di gobierno dia 1 september 1989 y a cuminsa traha na Dienst Openbare Werken Aruba (DOW) den e departamento civil y despues a traslad’e pa architecten bureau di Dienst Openbare Werken Aruba (DOW). Den e departamento aki Ing. Yvonne Webb-Kock a diseña e edificio di “Directie Luchtvaart” y e “Kleuterschool School Preparatorio Nos Paraiso” situa na Paradera. Tambe a traha riba mantencion di e edificionan di gobierno.
Den transcurso di aña, Monumentenraad a bin cu un proposicion pa lanta un departamento di monumento. Aki Ing. Yvonne Webb-Kock a hay’e hopi interesante y a pidi un cambio di trabou (overplaatsing) pa lanta e departamento di monumento y a bira directora di Monumentenbureau. Aki el a traha 27 aña como director na dicho departamento.
E prome proyecto di restauracion encabesa pa Ing. Yvonne Webb-Kock pa Monumentenbureau tabata:
- Restauracion di Stadhuis (Elloy Arends) hunto cu Hotel Colombia
- E edificio nobo di Censo cu a bin (net entre) e dos monumentonan cu a conecta nan cu otro
- Ecury Complex caminda National Archaeological Museum Aruba ta ubica
- E restauracion y expancion di e edificio di Corte (Gerechtsgebouw Aruba) situa na J.G. Emanstraat 51, esaki ta e proyecto mas gusta p’e.
- E edificio di ARA situa banda di Elloy Arends (Stadhuis)
- Henriquezpand situa na Schelpstraat 36,38 cu actualmente ta e oficina di Monumentenbureau
- Huisje Wild situa banda di Monumentenbureau
- Vuurtoren (California) situa na Hudishibana
- Cas Ceremonial pa Gobernador situa na Maria Christinastraat 2
- Bestuurskantoor situa na L.G. Smith Boulevard 76
- Watertoren Oranjestad y na San Nicolas
- E grafnan colonial situa na diferente caminda na Aruba
- Y varios proyecto mas cu el a lidera den nan restauracion y mantencion.
E proyecto cu a hala mas atencion den nos comunidad tabata e mudamento di e cas di Aruba Bank cu tabata situa den caya grandi y awor ta den Weststraat, unda actualmente Patio 15 ta situa.
Durante e 27 aña como director, a inverti mas di 60 miyon florin den restaura y mantene nos monumentonan. Tambe el a organisa varios Paseo Monumental, a fungi como mentor y guia diferente stagaire pa por studeeraf nan estudio.
Como conocedo di arkitectura di Aruba, Ing. Yvonne Webb-Kock a duna varios biaha charla (lezing) na maestronan di scol. A representa Aruba diferente biaha den exterior pa por duna workshops tocante di nos herencia monumental. El a prepara y propone e beslastingafrek y overdrachtsbelasting pa monumento cu awor ta hancra den ley.
Pa 27 aña a fungi tambe como secretario di monumento (monumentenraad). Danki na su empeño a lanta e interes di cuido di monumento na Aruba. Ta consider’e como un experto den monumento na Aruba. Su coleganan di Monumentenbureau ta gradicie pa su guia personal, laboral y tur locual el a logra haci pa henter e comunidad di Aruba durante tur su añanan di servicio.
Monumentenbureau ta desea Ing. Yvonne Webb-Kock tur clase di exito den e etapa nobo den su bida. Actualmente e ta gosa di su vakantie y entrante prome di januari 2023 lo baha cu pensioen bon mereci, yena cu trankilidad. Aruba y Monumentenbureau lo haya falta di Yvonne sigur, sinembargo e luz cu el a cende lo sigui briya pa semper.


text:
Kralendijk- E subida fuerte di kasonan nobo na Boneiru ta sigui. Djaluna a yega un rèkort di kasonan nobo na Boneiru.
Awe 8 di mart 2021 tin 113 kaso aktivo di Covid-19 na Boneiru. Un kaso aktivo ta bishitante di Boneiru. E otro kasonan aktivo ta trata habitante di Boneiru.
Di e 91 personanan ku a tèst ayera, 24 a resultá di ta positivo. Tres (3) hende a rekuperá di Covid-19. Tin 2 persona hospitalisá pa motibu di Covid-19.
Variante britániko
Ku e yegada di e asina yamá variante britániko por spera ku e virus lo plama mas fasil riba e isla. Estudionan ta mustra ku e variante en kestion ta entre 30 ku 70% mas kontagioso ku e variante original.
Lesa tambe:
- Kuater grupo di mucha a sali pa Paraguay pa kompetí den Consejo Sudamericano de Deporte Consude
- Solamente por pasa angua kontra Korona ku sita
- Gang di arte: un trayekto artístiko pa hobennan lokal
- CBS: porsentahe di poblashon di Boneiru ku ta bou di e nivel di pobresa nashonal ta birando ménos
- Despues di un búskeda polis i wardakosta a haña dos persona di edat ku tabata perdí


text:
Allyson Ponson e ultimo atleta di Aruba cu a competi den e Weganan Olimpico di Tokyo 2020
Diabierna mainta e Weganan Olimpico di Tokyo 2020 a continua cu e evento mas liher den landamento esta e 50m freestyle cu nos landado femenino Allyson Ponson. Na e Pisina Olimpico di Tokyo y apoya pa nos delegación di Aruba, Allyson a landa e ultimo evento pa Aruba na e Weganan di Tokyo. E disciplina di 50m estilo liber ta esun mas lihe den e deporte aki. Guia pa su coach Ismael Santiesteban, Ally a landa su di dos 50m den un Wega Olimpico, ya cu na Rio 2016, Ally a landa riba e mesun discipina aki.
Mester bisa cu Allyson a sali bon for di e posicion di salida, unda e la landa basta consistente y riba un bon velocidad, unda na final Allyson ta registra un tempo di 26.03 y ta keda na posicion number 7 den su heat. A lo largo Allyson Ponson ta keda na di 39 luga overall den 81 participante. Si nos haci un comparación cu e Weganan na Rio de Janeiro 2016, Allyson ta landa e 50m estilo liber den un tempo di 26.00, pues aki Allyson tabata 0.3 riba su tempo. E tempo mas lihe na Tokyo a wordo landa pa Emma Mc Keon di Australia cu 24.02 cual tabata un Olympic record.
Notable ta cu Allyson su miho tempo riba e 50m free ta 25.84, mientras e no a logra supera esaki den e Weganan Olimpico di Tokyo. Asina mes nos tin sigur cu Allyson a duna tur di su banda. Na Aruba landado, Allyson Ponson a entrena bou guia di coach Ismael Santiesteban pa e gran dia aki. Cu e ultimo competencia aki Allyson Ponson ta culmina su bunita y impresionante carera den e deporte di landamento den pisina largo. Na december, Ally lo landa e mundial den pisina corto mientras esey lo bira Ally su ultimo competencia.
Pabien y Danki Allyson.


text:
Kralendijk – En konekshon ku kambio preis di petroli riba merkado mundial, Gobièrnu di Boneiru ta adaptá preis di produktonan di kombustibel. E siguiente kambio di preis di kombustibel, ta na vigor entrante 3 di sèptèmber 2019. Gobièrnu di Boneiru ta partisipá ku e adaptashon di preis entrante 3 di sèptèmber 2019 ta resultá den un subida pa tur produkto.
E subida di preis pa gasolin ta 11.00 dòler sèn, pa kerosin ta 0.30 dòler sèn, pa gasòil ta 8.00 dòler sèn, pa LPG 100 lbs ta 1.30 dòler i pa LPG 20 lbs ta di 0.24 dòler.
Despues di evaluá e fecha di e desishon anterior, Gobièrnu di Boneiru a hasi un adaptashon, revokando e desishon anterior.
E próksimo adaptashon di preis di kombustibel ta den luna di òktober 2019.
Aki ta sigui un lista di tur preis di e produktonan di kombustibel, manera stipulá pa Gobièrnu di Boneiru i ta drenta na vigor dia 3 di sèptèmber 2019, pa loke ta trata preis di benta por mayor, i dia 5 di sèptèmber 2019 pa loke ta trata preis di benta na pòmp.
Preis por mayor
Mogas 95 126.09 USDct pa liter.
Kerosin 59.27 USDct pa liter.
Gasòil 85.98 USDct pa liter.
LPG 100LBS 26.38 USD pa silinder.
LPG 20LBS 6.86 USD pa silinder.
Preis pa detayista
Mogas 95 133.00 USDct pa liter.
Kerosin 61.90 USDct pa liter.
Gasòil 90.00 USDct pa liter.
LPG 100LBS 32.50 USD pa silinder.
LPG 20LBS 8.37 USD pa silinder.


text:
ORANJESTAD, Aruba: Stichting Fundacion Lotto pa Deporte hunto cu Minister di Deporte Dr. Alex Schwengle a inicia un proyecto, cu ta andando pa un par di tempo caba. Presidente di Stichting Fundacion Lotto pa Deporte, Sr. Di-Stefano Wernet RA, a expresa cu deporte a drenta den un siglo di liderazgo. Lotto den cooperacion cu PWC Advisory, Nyenrode Business University di Hulanda & Dr. Bob Heere di Universidad di South Carolina na Merca a bini cu un proyecto di liderazgo pa fortifica e maneho den deporte. Tur esaki ta banda e documento di vision 2017-2027 cu nos Ministro di Deporte a traha. Tambe den e plan integral aki nos Ministro di Deporte a bin cu un Codigo di Governance (bon maneho & bon supervision).
Algun siman atras a tuma luga un curso di “Situational Leadership” y despues a bin cu “Change Leadership”. E di tres cu a wordo tene awor ta di “Authentic Leadership”. Cu esaki Lotto ta sigui inverti den e desaroyo di directivanan di deporte.
No solamente nan kier cambia bida di atletanan, pero tambe cambia bida di directivanan, lidernan y duna nan sosten den practica. Esunnan cu a presenta tabata mas o menos 30 persona, pero Lotto lo kier haci esaki pa mas dirigente nan den deporte. Nan a cuminsa cu un proyecto piloto, di cual a invita cierto lider den e rango di deporte pa participa. Sin liderazgo no tin direccion, sin direccion no por realisa na un manera efectivo metanan den deporte.
Profesor Bas W. Blekkingh di Nyenrode Business University di Hulanda a facilita e curso. Lo continua cu e proyecto aki den luna di September, unda cu lo trata e parti di “Emotional Leadership” y den oktober un workshop lo keda duna pa Dr. Bob Heere di Universidad di South Carolina. E lo trata e parti di Sport Community na Aruba. Banda di esey Dr. Bob Heere ta haciendo un investigacion cientifico riba tereno di deporte na Aruba pa facilita data pa por tuma decision nan corecto, solido & balansa.
Den luna di November lo tin e clausura cu Masterclass di PWC, cual tambe ta riba leadership. Den tur organisacion mester lider y den deporte tambe. P’esey Lotto ta inverti y esaki ta bira posibel pa motibo cu a renegocia cu Canadian Bank Note e contracto di 2011, cu a dura mas cu 1 aña. E aña aki dia 6 di Januari a logra firma un cambio di contract y pa cu esaki Presidente di Lotto y directiva ta hopi agradecido cu Ministro di Deporte. Pasobra sin e aportacion di Ministro di Deporte nan no lo a logra asina leu, unda cu a logra haya mas cen y esey a pone cu Lotto por inverti mas den deporte. Awor mester bini cu e Ley di Catochi pa duna Lotto mas forsa financiero den un mercado di fair play.
Arubaanse Voetbal Bond tabata presente na e curso aki, den persona di President di e federacion Ing. Richard Dijkhoff. E curso tabata interesante pasobra nan a haya diferente tip cu por aplica den nan funcion, manera cu e ta dirigi AVB. Den un organisacion ta consisti varios club, varios dirigente y e ta duna un persona e toolnan necesario pa aplica den nan trabou diario. AVB ta gradici Lotto pa duna nan e oportunidad di participa den e tipo di curso asina aki.
Na Aruba mester di lidernan, sea un persona ta nace of no, pero na caminda mester di diferente tool pa haci’e miho. Siguiendo e cursonan ta duna e president di AVB mas confiansa y mas tool pa aplica pa por yega na e meta cu nan tin. E directiva di AVB ta consisti di 9 persona, cual ta 9 diferente caracter y e tipnan aki ta yuda su persona pa por compronde e otronan. Tambe ta yud’e pa nan tur por yega mesun caminda pa asina haci cosnan grandi pa futbol.
Aparte di duna les na universidad, Profesor Bas Blekkingh tin su mesun compania di Authentiek leiderschap y tabata inventa pa duna e curso di “Authentic Leadership”. E universidad tin programanan di leadership y hunto cu PWC Advisory, unda cu nan a bini hunto pa asina duna e curso aki. Profesor Blekkingh a keda encanta cu e grupo, pasobra nan no conoce otro pero nan tabata habri pa siña mas. Tambe nan a haci hopi cos, unda cu nan a trata e parti cu cada organisacion, cada grupo y individual tin hopi potencial den nan desempeño. Tambe nan a haya sa cua ta e leynan cu tin y con pa saca e potencial scondi. A puntra e grupo kico ta wanta nan pa saca e potencial cu nan tin. Nan a traha hunto y durante e curso nan a yega na e leynan. E topiconan tabata pa yuda tur esunnan cu tabata presente, cual nan a haya esaki uno bon. E grupo tabata entusiasma, nan a interactua bon cu otro, e profesor a duna di conoce.


text:
WILLEMSTAD- 15 di desèmber 2014 – Resientemente Kòrsou a keda selektá pa partisipá den e kompetensia di ‘10 Best Readers Choice Travel Award’ di USA TODAY den e kategoria di ‘Best Romantic Caribbean Island’. Despues di 4 siman ku por a vota pa e ‘Isla mas romántiko den Karibe’ e resultado a bira konosí ku Kòrsou a sali number dos den e kompetensia. Nevis a sali number un.
E wèpsait di USA TODAY a anunsiá e sobra paisnan ku tambe a kai den premio, kualnan ta Anguilla number 3, St. Lucia number 4 i Martinique number 5. Mas aleu e wèpsait ta menshoná ku Kòrsou a keda sólido pará na puesto number 2. Curaçao e ‘C’ den e islanan hulandes ABC ta konosí pa su sentro di siudat vibrante i su 40 playanan, di e manera aki e wèpsait a deskribí Kòrsou. Via di e wèpsait di USA TODAY por mira e resultado. Ofisina di Turismo di Kòrsou (CTB) ta gradisí tur persona ku a vota pa Kòrsou pa asina Kòrsou por a konkista e puesto number 2 den e kompetensia ‘Isla mas romántiko den Karibe’.


text:
Floyd Mayweather lo paga gastunan di entiero di George Floyd.
Minneapolis - E bòksdó multi mionario Floyd Mayweather a ofresé pa paga e gastunan di entiero pa George Floyd. Asina e CEO di Mayweather Promotions, Leonard Ellerbe a bisa ESPN. E entiero di George Floyd, ku a fayesé durante un aresto polisial na Minneapolis, ta planiá pa tuma lugá dia 9 di yüni. E famia di George Floyd a deklará ku nan ta aseptá e propuesta. Mayweather lo kubri tambe gastu di otro seremonianan ku lo tuma lugá den diferente suidat rònt Merka. Den pasado tambe Mayweather a yega di yuda den tipo di kasonan similar. Otro artista i selebridatnan lambe a djòin e kousa. E rèper Drake a ofresé un ayudo finansiero di 100-mil dòler na e organisashon National Bail Out, ku yuda esnan ku a keda detené pa polis durante e protestanan. E kantante The Weekend tambe a hasi donashon di 500-mil dòler repartí riba varios organisashon, entre nan ’Black Lives Matter Global Network’ i e kampaña ‘Know Your Rights’ di e hungadó di fútbòl merikano Colin Kaepernick.


text:
Puerto Rico ta den estado di emergensia pa motibu di Zika.
Estados Unidos a anunsiá un estado di emergensia médiko na Puerto Rico pa motibu di e vírus di Zika. Último tempu tin mas i mas kaso di zika den e pais. Siman pasá a registrá 1914 kaso nobo i for di desèmber e kantidat a oumentá te na 10.690. Dor di anunsiá un estado di emergensia, e pais ta haña mas sèn i mas hende pa yuda pa kombatí e vírus. No a duna di konosé ki medida lo tuma pa stòp e ekspanshon. E vírus di zika ta peligroso, pasobra e por okashoná defektonan di serebro (microcefalie) serka beibinan ku no a nase ainda. E beibi por nase ku un kabes deformá. Na Puerto Rico, te ku awor, tin kasi mil muhé na estado ku ta kontagiá. Di e kantidat ei kasi shen a haña yu salú. Tin un kaso konosí di un beibi ku a nase morto ku probablemente tabatin microcefalie. Segun outoridatnan ta un kuestion di tempu pa mira si mas beibi lo nase ku microcefalie.


text:
asuncion2022
-
Asunción2022
Double medayista di oro Kamilah ta elabora riba Asuncion 2022
Double medayista di oro Kamilah Dammers ta elabora riba su participacion aki na e Weganan Suramericano Asuncion 2022 cu el…Read More »
-
Asunción2022
Un resumen di e conkista di e medaya di Oro den bowling
Un resumen di e conkista di e medaya di Oro den bowling pa Kamilah Dammers Diaranzon merdia, tanto Kamilah Dammers…Read More »
-
Asunción2022
Truinfo Historico na Paraguay
Nada mas dushi pa celebra un triunfo historico na Paraguay E medaya di Kamilah Dammers a trece un alegria enorme…Read More »
-
Asunción2022
Kamilah y Abigail Dammers lo inicia na e di dos buelta
Kamilah y Abigail Dammers lo inicia na e di dos buelta den e competencia individual Asuncion 2022. Kamilah y Abigail…Read More »
-
Asunción2022
Britta Schwengle ta mira atras bek na un tremendo prestacion
Britta Schwengle ta mira atras bek na un tremendo prestacion den Weganan Suramericano Asuncion 2022 E atleta di Open Water,…Read More »
-
Asunción2022
Abigail Dammers ta conta riba e prome dia di competencia
Abigail Dammers ta conta riba e prome dia di competencia individual di bowling aki na Asuncion, Paraguay unda Aruba ta…Read More »
-
Asunción2022
Kamilah Dammers ta conta nos di e emocion pa gana un medaya di oro
Medayista di Oro, Kamilah Dammers ta conta nos di e emocion pa gana un medaya maximo pa Aruba na Asuncion,…Read More »
-
Asunción2022
Medaya sigura
Medaya sigura, e color falta‼‼ Duo di Aruba, Kamilah y Abigail Dammers lo hunga e semi-final den e Weganan Suramericano…Read More »
-
Asunción2022
Kamilah y Abigail Dammers ta conta riba e prome dia di bowling
Kamilah y Abigail Dammers ta conta riba e prome dia di bowling den e Weganan Suramericano 2022 na Asuncion, Paraguay.…Read More »
-
Asunción2022
Atletanan di bowling a yega Asuncion
Atletanan di bowling a yega Asuncion y a haci nan prome entrenamento inoficial na Asuncion. E bolicheronan y rumannan Kamilah…Read More »


text:
SVb henter ta cera diabierna merdia 1 juni 2018
En conexion cu actividadnan interno tur oficina di SVb ta cera pa publico riba diabierna prome di juni 2018.
Durante e merdia aki por notifica AO online mediante nos website https://www.svbaruba.org/trahado/form-notifica-ao/. Ademas durante e ceramento notificacion di AO mediante 527-2782 ta posibel solamente entre 7:00 am y 12:00 pm.
Dialuna 4 juni 2018 tur oficina di SVb ta habri na e orario normal atrobe.
E ceramento no ta afecta e sistemanan riba e website di SVb.
Nos ta ofrece nos disculpa pa e inconveniencia aki.


text:
Kralendijk – Djárason mainta Sra. Cora van Nieuwenhuizen Minister demishonario di infrastruktura i maneho di awa, a hasi un bishita na e planta di awa di Water- en Energiebedrijf Bonaire (WEB).
E minister tabata akompañá pa sr. Kees van der Burg, direktor general Mobiliteit, sra. Marjan van Giezen, hefe di departementu i miembro kordinadó di MT Cariben, Gerensia di Aviashon; i sra. Monique Faverey, kordinadó di maneho polítiko Hulanda Karibense.
Sra. Joanne Balentien, Direktor finansiero di WEB, a duna un presentashon di e desaroyonan importante di WEB, inkluyendo e proyekto di 9e EDF pa reparashon i rekonstrukshon di 11 km di tuberia di awa di irigashon, e tanki di awa nobo na Seru Largu i e planta di awa nobo ku ta den konstrukshon.
Tambe a presentá e proyekto di energia duradero di kual WEB a pidi sosten di parti di Hulanda: pa realisá 80 porshento di energia prosedente di fuentenan renobabel, ku un enfoke speshal riba redukshon di kosto pa e poblashon. Despues di e presentashon, sr. Hans Staring, Manager Business Unit Water a dirigí e delegashon pa un rekorido na e planta di awa ku ta den konstrukshon. Minister van Nieuwenhuizen tabata na Boneiru komo parti di su bishita di trabou na Kòrsou, Boneiru i Aruba di 12 te ku 15 di yüli.
WEB ta orguyoso di proyektonan grandi ku por a kontinuá di un manera seif i responsabel, apesar di e pandemia di COVID-19, i ta kontentu ku Minister por a tuma nota di esaki.
Lesa tambe:
- Ladronisia di outo na Kòrsou a subi na novèmber, pero tabatin un bahada en general di kriminalidat kompará ku e luna rèkert di òktober
- Gobernador ta risibí Bea Moedt i ta haña un buki di pòtrèt
- Universidat di Wageningen: Santu di Chogogo ta bai laman sin mas
- Habitantenan di Parkietenbos ta pidi ousilio atrobe pa motibu di kimamentu di sushi den Parkietenbos
- Prevení Zika, Dengue i Chikungunya |Aviso pagá


text:
Ministerio SOAW, Universidat di Kòrsou i VUmc di Amsterdam a tene workshop pa prepará e petishon pa proyekto tokante relashon di estilo di bida ku problemanan sosial
Komunikado pa prensa di Ministerio SOAW i Minister Ing. H. Koeiman
Ministerio SOAW, Universidat di Kòrsou i VUmc di Amsterdam a tene workshop pa prepará e petishon pa proyekto tokante relashon di estilo di bida ku problemanan sosial
WILLEMSTAD – Djasabra 26 di Òktober a tuma lugá un workshop na Universidat di Kòrsou durante kua a trata e tema ‘relashon entre estilo di bida i problemanan sosial’. E workshop ta parti di e preparashon di un petishon na NWO pa un proyekto social. E ta trata di un proyecto intenso den kua Ministerio pa Desaroyo Sosial, Labor i Bienestar, ta uni forsa ku Universidat di Kòrsou, VUmc di Amsterdam, Profesor Dr. Bob Pinedo i otro partnernan, pa hasi investigashon i yega na resolushonnan relashoná ku e problematika di estilo di bida i problemanan sosial. Otro instansianan ku lo kolaborá den e proyekto aki ta; Fundashon Prevenshon i Universidat di Tilburg,
Minister Hensley Koeiman ta apoya e proyekto aki komo ku ta masha importante pa e yudansa sosial tin base den siensia.
Riba e mainta aki na Universidat Dr. Frumencio Da Costa Gomez tabata presente Minister Hensley Koeiman i Dr. Francis de Lanoy, Rector Magnificus di Universidat di Kòrsou. Seguidamente tabatin presentashon di e dekano Moira de Castro, di e fakultat di Siensia di Komunidat i Komportashon, bou di kua e proyekto ta kai. Despues ku sra. dekano De Castro a kompartí informashon di loke e fakultat en kuestion su responsabilidat ta, a pasa palabra pa Dr. Jacqueline Hugtenburg, profesor asosiá na VUmc di Amsterdam, kende a logra haña fondo pa hasi e investigashon.
E diskushonan ku a wordu presidiá pa dekano sra. De Castro a trese hopi idea nobo pa e petishon.
Minister Hensley Koeiman a bisa mas aleu ku e ministerio lo duna sosten kompletu pa e proyekto por bira realidat i ku e ta di opinion ku ta unu di sumo importansia pa yega na resolushonnan ku mester aportá na bienestar sosial duradero di nos komunidat.
# # #


text:
Sociale Verzekeringen in Beeld – Kwartaalbericht SVb
Banco di Seguro Social Aruba como entidad publico tin e deber y obligacion pa informa publico en general y ta transparente pa locual ta trata e maneho di su fondonan. Den cuadra di e maneho aki SVb ta publicando tur su kwartaalbericht riba e pagina aki.
Akibao por download e ultimo kwartaalbericht di SVb (PDF).
Cada kwartaal gerencia di SVb ta publica un kwartaalbericht cu resumen di tur fondonan di SVb pa e ultimo kwartaal (texto Hulandes). Cada kwartaalbericht ta mantene e informacion di e kwartaal anterior, pues e ultimo kwartaalbericht 4 ta resumi informacion di henter e aña.
Kwartaalbericht 3, 2022
Kwartaalbericht 2, 2022
Kwartaalbericht 1, 2022
Kwartaalbericht 4, 2021
Kwartaalbericht 3, 2021
Kwartaalbericht 2, 2021
Kwartaalbericht 1, 2021
Kwartaalbericht 4 2020
Kwartaalbericht 3 2020
Kwartaalbericht 2, 2020
Kwartaalbericht 1, 2020
Kwartaalbericht 4, 2019
Kwartaalbericht 3, 2019
Kwartaalbericht 2, 2019
Kwartaalbericht 1, 2019


text:
Kon sigui ku AFBW
Despues di fayesimentu di Nilco Rollan, e delegadonan di e diferente kompanianan na unda AFBW tabatin representashon a reuní djaweps 3 di òktober 2019 ku asistensia di USIBO den persona di sekretario Norwin Willem pa dialogá i interkambiá ku otro i fiha posishon pa ku kontinuidat di e sindikato AFBW. E reunion por a konta tambe ku presensia di un di e fundadornan di AFBW sr. Ewald Abdul, kende su presensia a keda altamente apresiá. For di e reunion a sali e siguiente desishonnan:
- Di akuerdo ku statutonan di e sindikato lo organisá un Kongreso Ekstra-ordinario pa yena e direktiva aktual di AFBW.
- Pa organisá e kongreso a instalá un komishon konsistiendo di un representante di kada kompania.
- Awe djaluna e komishon lo reuní pa definí henter e organisashon di e kongreso aki, esta fecha, lugá i saka formulario di inskripshon.
Tambe a informá tur e delegadonan pa hasi esfuerso máksimo pa den kada kompania aktual si ta posibel tur e trahadónan afiliá nan mes na AFBW. Esfuerso tambe lo bai keda hasí pa organisá mas kompania aki na Boneiru. Tur esaki den un esfuerso pa kumpli ku deseo di defuntu Nilco Rollan. Pues un yamada ta bai na tur e empleadonan di Cargill, Bonaire Wegenmaatschappij, Fundashon Cas Boneriano i Fundashon Mariadal ku ainda no ta afiliá pa yena e formularionan di inskripshon ku den kurso di e tempu benidero e shopstewardnan lo repartí na boka di trabou. Trahadónan di otor kompanianan ku ainda no ta organisá sindikalmente aserká i afiliá boso mes. Tambe ta pidi miembronan pa inskribí pa un puesto den e direktiva aktual. Ku e posishonn firme i determinante aki di tur e delegadonan un señal a sali pa mustra ku AFBW t’ei pa keda i pa e sindikato sigui sali na defensa di e klase trahadó na Boneiru. Un lucha ku e sindikato a bin ta hiba for di su lantamentu dia 22 di novèmber 1966, pues ku pa 22 di novèmber awor AFBW lo kumpli 53 aña di eksistensia. USIBO kier felisitá e delegadonan pa nan determinashon pa tene memoria di e defuntu na haltu i nan determinashon pa sigui karga e bandera di AFBW na interes di e klase trahadó.
ABVO a firma CAO nobo ku Selibon
Djabièrnè 27 di sèptèmber 2019 ABVO a firma un CAO nobo pa e trahadónan di Selibon N.V. Un CAO kaminda e enfoke ta pa adelanto den kondishonnan di trabou pero hopi importante tambe un CAO pa konservá kuponan di trabou. Esaki por a dedusí for di e deklarashonnan di e presidente di ABVO, sr. Adri Williams kende a hasi un yamada fuerte na e trahadónan pa kuida e ekipo i material di e kompania pa asina evitá pa e próksimo añanan kualkier pensamentu den direkshon di bai outomatisá rekohementu di sushi. Un desishon asina lo ta funesto pa kuponan di trabou na Boneiru en general i trahadónan di Selibon en partikular. Trahadónan di Selibon tin den nan man pa evitá ku kuponan di trabou ta bai pèrdí na e empresa. Un pabien di parti di USIBO na tur e trahadónan di Selibon, pero tambe na direktiva di ABVO i nan shopstewardnan i tambe gerensia di SELIBON pa ku firmamento di un CAO nobo, ku ta un garantia pa trankilidat i seguridat laboral den e kompania.
Diálogo Sentral Ekstraordinario.
Dia 3 di òktober 2019 a tuma lugá un Diálogo Sentral ekstraordinario. Esaki relashoná ku bishita di sekretaria di estado Tamara van Ark di Asuntunan Sosial i di Labor. Djarason 2 di òktober 2019 USIBO a haña e oportunidat pa interkambiá informal ku e sekretaria di estado, den kual reunion nos a trese nos punto di bista dilanti. Por sierto esaki a sosodé tambe durante e enkuentro ofishal djaweps 3 di oktober 2019. Nos a pidi e sekretaria su atenshon speshal pa tene kuenta ku e loke ela stipulá den su nota komo punto di referensha pa e soshal minimo ta solamente un promé paso, ya ku e ta diferensha supstanshal for di e loke e rapòrt Regioplan i otro rapòrtnan a indiká ku e entrada minimo ku un trahadó mester pa e por kumpli ku su nesesidatnan básiko di tur luna. USIBO a duna e aserkamento di e sekretaria di estado benefisio di duda, ya ku ela duna di konosé formalmente ku e maneho ku e kier hiba ta na un banda oumentá e entrada, pero na e mesun momento na e otro un banda baha gastunan den diferente aria ku no ta solamente esnan ku e ta responsabel pe. Tambe ela duna di konosé ku e maneho aki lo ta uno struktural i lo no dependé di ken tin responsabilidat na e momento ei.
USIBO a pidi atenshon tambe pa oumento di e sueldo minimo ku no por ta igual ni mas abou ku e minimo soshal. E posishon aki e sekretaria di estado a konfirmá i hasta a poné den su karta pa Tweede Kamer. Desishon a kai ku lo bai hasi un investigashon pa wak ki espasio tin pa oumentá e sueldo i ta kuantu e mester ta. USIBO su punto di bista ta ku si ta bai bon ku Boneiru, manera ta keda ekspresá, esta turismo ta kresiendo, hopi trabou den konstrukshon, hopi kompania nobo ta binestablesé na Boneiru, poblashon a bira dòbel, antó esaki ta nifiká ku tin prosperidat riba nos isla i ta un eksigensia ku tur hende ku a yuda konstruí e prosperidat aki, mester partisipá den un forma husto den dje pa asina alsa kalidat di bida i bienestar di nospueblo boneriano.
Na final di e seshonnan partidonan a firma un deklarashon di intenshon pa sigui traha strukturalmente ku otro pa alkansá e metanan ku a pone dilanti pa un desaroyo sohal-ekonómiko sano i balansá di Boneiru.
Dialogo Sentral regular
Den e siman aki lo tin e reunionnan di diàlogo sentral; regular riba djamars 8, djaweps 10 i si ta nesesario djaluna 14 di òktober 2019. Unn agènda pisá i yen pero manera bieunan ta bisa. Ora heru ta kayente mester strika.Temanan ku lo keda atendé ta entre otro Sentro di trabou, investigashon pa oumento di sueldo minimo, reakshon riba e kambio di lei pa awa i koriente, programa di gobernashon di e aktual koalishon, diskushon pa yega nan un Ákuerdo Amplio” entre tur e partnernan, asuntu di penshun obligatorio i loke bin mas na mesa. USIBO ta hopi satisfecho ku desaroyonan te awor den e Dialogo Sentral, kaminda tur partner ta serio i ta traha ku determinashon pa duna nan kontribushon na e dialogo. Nos di USIBO ta orguyoso di mira kon un inisativa ku nos a tuma na 2013 i ku apesar di tabatin su momentonan difisil den komienso for di november 2018 ora a reaktivá e plataforma aki, tin desishon i pasonan konkreto ku ta sali for di e dialogo ku un solo mira, bienestar di pueblo boneriano. Nos ta mira bentaha so ora sierto liñanan di maneho ta ser kargá ampliamente aki na Boneiru i ta pone ku Den Haag mester skucha. I no skucha so, pero kaminda ta nesesario kambia i adaptá nan posishon i tene kuenta ku loke ta biba den komunidat di Boneiru. Dialogá ke men tuma i duna. Pues no ta tur ora ta bo pensamento ta prevalesé. Pero sigur si ta ku tin desaroyo pa bon i nos no ta para ketu.


text:
Kralendijk- Djasabra dia 19 di yüni a tuma lugá e konkurso anual di lesa kuenta pa otro di Fundashon Lesa ta Dushi plaats. Aña pasá e konkurso no por a tuma lugá pa motibu di Covid-19, pero e aña aki si por a sigui, ku algun prekoushon. Por ehèmpel, mayornan no tabata presente i a graba video pa mustra kon e muchanan tabata lesa kuenta pa otro.
E resultado di kategoria di 9 i 10 aña:
Promé lugá: Amy Damascus; Skol básiko de Pelikaan
Di dos lugá: Aaliyah Roosje; Skol Amplio Papa Cornes
Di 3 lugá: Shelby Ann Welvaart; Kolegio San Luis Betran
E resultado di kategoria 11 i 12 aña:
Promé lugá: D’ Shantee Soliana; Kolegio San Bernardo
Di dos lugá: Mary Louise Vlijt; Kolegio San Luis Betran
Di 3 lugá: Erickson Calcaño; Kolegio Strea Briante
Erickson Calcaño a haña un premio di enkurashamentu. E video kaminda Erickson ta lesa un fragmento di “Nona bèk den tempu, E lantamentu – tabata kasi manera un sine ku aktor, dekòr i disfras.


text:
MINISTER COOPER HUNTU KU MINISTER VAN HEYDOORN TA ATENDÉ KU MANTENSHON DI SKOLNAN
MINISTERIO KONSERNÍ TRÁFIKO, TRANSPORTE I PLANIFIKASHON URBANO
MINISTER COOPER HUNTU KU MINISTER VAN HEYDOORN TA ATENDÉ KU MANTENSHON DI SKOLNAN
PUBLIKÁ RIBA 21 NOVÈMBER 2022
Willemstad – Riba djaluna 21 di novèmber, Minister Charles Cooper huntu ku Minister Sithree van Heydoorn a reuní, huntu ku funshonarionan di ambos ministerio, pa trata e tópiko di mantenshon di skolnan. Ministerio di Enseñansa, Siensia, Kultura, i Deporte (OWCS) pronto lo risibí fondonan for di Hulanda pa mantenshon di skolnan aki na Kòrsou.
Den e trayekto aki, aporte di Ministerio di Tráfiko, Transporte i Planifikashon Urbano (VVRP) ta fundamental. Ministernan a deliberá i palabrá riba un struktura kaminda a konsiderá kon e programa aki por kana mas mihó posibel. Tantu VVRP komo OWCS lo forma parti di un ‘stuurgroep’. Un organisashon pa maneho di e programa lo prepará e dokumentonan nesesario pa e ‘stuurgroep’ por tuma desishon riba dje.
Minister Cooper i Minister van Heydoorn a palabrá ku OWCS ta prepará tantu e struktura komo e proseduranan pa VVRP duna su aporte. VVRP lo duna su aporte i ta pidi pa tene kuenta ku sierto skolnan por haña funshon di shèlter tambe.


text:
ORANJESTAD – Durante di tratamento di presupuesto den Parlamento, Minister Glenbert Croes a contesta preguntanan di Parlamentario Raymond Kamperveen y Shailiny Tromp – Lee tocante di maneho laboral.
Minister Croes a splica cu loke ta fuel nos economia y e reduccion di desempleo ta turismo, pero si bo no ta hiba un maneho laboral cu ta pone yiunan di tera prome, bo porcentahe di desempleo no ta baha. Pa e motibo aki Minister Croes ta bisa cu como desempleo general y desempleo bou di hobennan ta bahando esaki ta un señal cu e maneho laboral di yiunan di tera prome ta funcionando. Banda di esaki tin e maneho di ‘local counterpart’ cu ta encera condicionnan na momento cu ta emplea un persona di afo pa, por garantisa cu tin transferencia di conocemento. Minister Croes a haci uzo di e oportunidad pa reconoce e bon trabou cu ta tumando luga di parti di DPL, ofreciendo servicio mas lihe y mas agil. “Ora cu tende minister di economia papia di haci servicionan mas lihe, e ta papia corectamente di personanan cardinal, di confiansa den funcionnan specialisa y den categorianan di excepcion. Dado momento mester bin cu fast track pre-approval di e permisonnan pa e categoria di excepcion y ehecutivonan pero bou di e filosofia di local counterpart, pa percura pa yiunan di tera tambe por probecha di oportunidadnan den funcionnan halto cu ta wordo crea.”
Bureau arbeidsinspectie ta manda reportahe mensual di tur e inspeccionnan cu nan ta haci. Realidad ta cu e ‘toezicht en handhavingsbeleid’ cu a wordo aproba door di gobierno ta den implementacion, pero tanten cu bo no bay over na sanccion, e no ta funciona. Na Bureau arbeid en inspectie tin personanan sumamente capacita haciendo e controlnan, pero te ainda sin boete, pero esaki ta exigi capacitacion cual ta unda cu kier yega, Minister Croes a termina bisando.


text:
WILLEMSTAD- 28 di febrüari 2021 – Duranteun selebrashon chikitu pero signifikante a pone atenshon na e echo ku Jetair Caribbean a duna inisio di su ruta nobo Kòrsou – Repúblika Dominikana. E buelo inougural aki ta marka inisio di e di dos destinashon di e aerolínea. Durante e resepshon a hiba palabra, Minister di Desaroyo Ekonómiko, Dr. Steven Martina, Minister di Tráfiko, Transporte i Planifikashon Urbano sra. Zita Jesus-Leito, Managing Director di Jetair Caribbean sr. Antonio Ribeiro, CEO di Jetair Caribbean sr. Robert Maas, Director Marketing, Air Service & Development di Curaçao Airport Partners sra. Peggy Croes, CEO di Curaçao Hospitality & Tourism Association sra. Maria-Helena Seferina-Rojas i Assistant to the Director & Corporate Strategist di Curaçao Airport Holding sra. Priscilla Circkens.
E buelo di Jetair lo keda efektuá riba djadumingu saliendo for di Kòrsou pa 9:00 a.m. i lo yega Santo Domingo 10:25 a.m. E buelo di regreso lo sali Santo Domingo 11:25 a.m i lo yega Kòrsou 12:50 p.m. E buelonan ta keda efektuá ku un Fokker 70 ku un kapasidat di 80 stul. E ruta nobo di Jetair ta hasi posibel pa mas turista for di Repúblika Dominikana bin eksperensiá e produkto úniko ku Kòrsou ta brinda. Nos playanan bunita, kultura riku, historia, arkitektura, variedat di atrakshonnan turístiko i mas ku tur kos nos hendenan amabel. Na mes momentu e ruta aki ta brinda tambe mas opshon di biahe pa nos pueblo lokal. E aerolínea su meta ta pa sigui amplia nan skema di buelo ku rutanan for di Karibe i Sur Amérika.
Gobièrnu di Kòrsou, Ofisina di Turismo di Kòrsou (CTB), Curaçao Airport Partners (CAP), Curacao Airport Holding (CAH) i Curaçao Hospitality and Tourism Association (CHATA) ta felisitá Jetair ku nan destinashon nobo i ta deseá nan tur kos bon.


text:
Willemstad – 9 di yüni 2021 – Durante un konferensia di prensa awe, Paul Pennicook, direktor di Ofisina di Turismo di Kòrsou (CTB) a presentá informashon aktualisá di e kantidat di turista di estadia ku a bishitá Kòrsou, e kantidat di buelonan pa Kòrsou i e inisiativanan di merkadeo di mas importante ku ta keda ehekutá na e momentunan aki den e merkadonan prinsipal pa Kòrsou. Apertura di e konferensia di prensa tabata na enkargo di Minister di Desaroyo Ekonómiko, Dr. Steven Martina kual a suprayá e importansia di e sektor di turismo pa por sigui empuhá desaroyo ekonómiko.
Turismo di estadia aña 2020
CTB ta indiká ku 2020 tabata un aña difísil komo konsekuensia di e pandemia Covid-19. Riba nivel global turismo internashonal a registrá un kaida di 74%. Region di Karibe a konosé un kaida di 67% miéntras Kòrsou a registrá un kaida di 62%. For di momentu ku e restrikshonnan di biahe a keda eliminá na yüli 2020 Kòrsou a kuminsá registrá kresementu riba un base mensual. Pero lamentablemente pa motibu di e konseho di biahe negativo anunsiá pa Gobièrnu Hulandes na komienso di desèmber 2020 poniendo Kòrsou riba kódigo oraño, e kantidat di turista di estadia a kuminsá registrá un bahada.
Turista di estadia promé i di dos kuartal 2021
E echo ku Kòrsou a keda poné riba kódigo oraño tabatin un impakto negativo riba e kantidat di turistanan for di Hulanda pa loke ta trata e promé 4 lunanan di 2021. Sinembargo, pa motibu di e merkado di Estádos Unídos, por a mira ku tiki tiki e sifranan a kuminsá mustra mehorashon registrando 10.118 turista di estadia na luna di mart 2021. Pero na aprel 2021 a registrá un kaida kaminda un total di 3.520 turista di estadia a keda risibí. Esaki komo konsekuensia di e echo ku Kòrsou a bai den lockdown delaster siman di mart 2021 komo konsekuensia di e oumento di kasonan positivo di Covid-19 na e momentu ei.
Mei 2021
CTB ta raportá un kantidat di 8.843 turista di estadia pa luna di mei. Kòrsou a risibí 5.440 turista prosedente di Europa di kual 4.792 a bishitá nos for di Hulanda miéntras 222 a bini for di Alemania.
Na mei, 44% di turistanan prosedente for di Europa a keda den un ‘resort hotel’ (esta hotèl chikí, grandi i bùngalo). E averahe di anochi pa turistanan for di Europa tabata 13.5, miéntras na mei 2019 un averahe di 9.0 anochi a keda registrá. Esaki ta 50% kresementu den kantidat averahe di anochi. For di Estádos Unídos un kantidat di 2.232 turista a bishitá Kòrsou. E kantidat di turista for di Estádos Unídos ta moviendo den bon direkshon mirando ku awor turistanan for di tur 50 estado por bishitá Kòrsou. For di Sur Amérika un total di 350 turista a bishitá Kòrsou, 60% ta prosedente for di Colombia. For di Karibe un total di 473 turista di estadia a keda risibí. Mayoria di e turistanan aki ta prosedente di e paisnan den Reino Hulandes. Adishonalmente, pa loke ta trata e promé 7 dianan di yüni un total di 4.398 turista a keda registrá. “Despues di a pasa den un temporada basta difísil na luna di mart i aprel pa motibu di e situashon di Covid-19 den nos merkado prinsipal esta Hulanda i aki na Kòrsou, ta bon pa mira ku e kantidat di turista a kuminsá oumentá atrobe. E temporada di zomer ta mustra prometedor”, asina Paul Pennicook a remarká.
Konektividat buelonan pa Kòrsou
CTB a kompartí un skema di buelo aktualisá pa e lunanan benidero. E skema ta kontené oumento di frekuensia di buelonan i rutanan nobo pa Kòrsou. E skema nobo aki lo alsa e potensial di kresementu den kantidat di turista di estadia pa e lunanan benidero i sobrá di 2021.
Oumento den frekuensia di buelo i skema di buelo aktual
Entrante yüli, KLM i TUI lo oumentá nan frekuensia di buelo for di Amsterdam pa Kòrsou. KLM lo oumentá su buelonan diario pa 2 biaha pa dia miéntras TUI lo oumentá di 5 pa 12 buelo pa siman. For di Nort Amérika, American Airlines tin buelonan diario prosedente di Miami i for di Charlotte 1 buelo pa siman. Ademas jetBlue tin 3 buelo pa siman for di New York. Avianca tin 2 buelo pa siman for di Bogotá miéntras COPA a start djasabra último ku 2 buelo pa siman for di Panama. Na yüli, COPA lo oumentá nan frekuensia di buelo pa 4 biaha pa siman. Wingo tambe lo start bèk ku 2 buelo pa siman for di Bogotá na yüli próksimo. Pa loke ta trata área di Karibe, Divi Divi Air, EZ Air, Winair, Air Century, Sky High, AirCaribe i Jetair Caribbean ta operá buelonan pa diferente destinashon den e region aki.
Buelonan nobo pa Kòrsou
Entrante yüli, Air Belgium lo start ku 2 buelo pa siman for di Bèlgika pa Kòrsou via Martinique. Miéntras LukeAir lo introdusí buelonan semanal for di Polonia. Adishonalmente, Jetair Caribbean lo introdusí buelonan direkto pa i for di Kingston, Jamaica entrante yüli 2021
Mas aleu a duna un bista di e inisiativanan di merkadeo pa e merkado di Hulanda, Estádos Unídos i Bèlgika.


text:
Arubaanse Voetbal Bond (AVB) hunto cu FIFA y CONCACAF recientemente a organisa un sesion di informacion pa tur club di futbol di Aruba pa discuti e programa di “Club Licensing” cu ta existi pa algun aña caba. CONCACAF y FIFA ta desea pa tur club cu ta resorta bao di tur nan federacionnan miembro registra, pero e prome programa mester a wordo adapta pa por acomoda clubnan den Caribe y paisnan mas chikito cu no tin e organisacion grandi y tur e detayenan cu e clubnan den paisnan grandi tin.
Cu e bishita di e manager di club licensing di CONCACAF, esta Jonathan Martinez, a introduci un proceso mas facil y accesibel pa registracion cu e clubnan a identifica miho cun’e. E ta consisti di cuater formulario cu nan ta yena pa medio di un website.
E formularionan ta encera informacion financiero, informacion general di e club, informacion di e structura di e club y programa di desaroyo di hubentud. E clubnan tambe mester cumpli cu 11 rekisito.
Martinez ta agrega cu na Aruba e federacion tin un parti grandi di e informacion aki caba, cual nan ta pidi for di e clubnan y esaki sigur ta facilita e proceso di registracion.
Vice Presidente di AVB, Marlon Werleman a splica cu CONCACAF y FIFA ta desea pa e federacionnan activa y stimula e teamnan pa completa nan club licensing y asina por identifica cu mas facilidad unda cada federacion y su clubnan tin necesidadnan specifico cual nan mester di asistencia pa resolve.
A base di e informacion cu nan ta ricibi for di e clubnan, y encuanto di detayenan manera campeonatonan local, etc., CONCACAF lo brinda asistencia na e federacionnan miembro.
Tanto e president nobo di FIFA, Gianni Infantino, como e Presidente nobo di CONCACAF, Victor Montagliani, kier traha mas di cerca cu e federacionnan y pa e federacionnan traha mas di cerca cu nan clubnan, segun Werleman y e programa di licencia ta yuda den e aspecto aki sigur.
Den e proximo simannan CONCACAF y AVB ta keda den contacto estrecho pa determina un fecha pa Martinez bolbe Aruba pa otorga e licencianan na e clubnan, esta si mayoria di e clubnan cumpli cu e rekisitonan di registracion.
E intencion ta pa e clubnan haya e oportunidad pa crece y desaroya, y bira mas grandi, y tipo di programanan asina ta yuda sigur, Werleman a conclui bisando.
AVB t’ey pa yuda e clubnan completa nan registracion pa “licensing” y ta encurasha tur representante di e clubnan pa haci esaki mas pronto posibel.


text:
A detené 11 sospechoso na Costa Rica pa asesinato di pareha ulandes.
Na Costa Rica a detené 11 persona, pa asesinato violento di un pareha ulandes. Esei medionan di prensa den e pais di Sentroamérika a mèldu. Algun tempu pasá a haña Hans Snelders i Sita Dhawtal, morto na Puntarenas. Ta un siudat na e kosta wèst di Costa Rica. E víktimanan su mannan tabata di bui i a tira nan mata. Probablemente e pareha tabatin algun ratu kaba morto, ora ku a deskubrí e kurpanan. Na aña 2007, e pareha a bai biba na Costa Rica. Nan tabatin un plantashon di palu di mahòk. E vitó di e plantashon, un hòmber di Nicaragua, tambe a keda asesiná. E ulandesnan i nan kolaboradó, kasi sigur a bira víktima di asesinato ku robo. Riba muraya di kas, tabatin un teksto satániko skibí, pero por ta posibel, ku esaki tabata djis pa despistá polisnan.


text:
30 Sep Di dos edishon di Kurá di Kuenta
Riba 29 di sèptèmber Wintertuin Curaçao en kolaborashon ku Fundashon Birgen di Rosario a presentá e di dos buki di Kurá di Kuenta, un proyekto pa dokumentá kuenta di nos grandinan. Despues di éksito di e promé edishon di e proyekto aki, Wintertuin Curaçao a disidí di bolbe traha ku klienten di nos fundashon.
Dies habitante i kliente di Fundashon Birgen di Rosario a subi riba tarima i konta kuenta tokante amor, mondi, fiesta, yerba, historia, weganan di ántes, soño, kuminda i trabou. Sinku luna largu e klientenan a konta, skirbi i redigí nan tekstonan bou di guia di eskritor Ingomar Martie. Wintertuin Curaçao a kompilá e mihó tekstonan den e buki.


text:
WILLEMSTAD- 2 di aprel 2015– Resientemente a ekstendé invitashon na un grupo di prensa for di Merka pa bin eksperensia e variedat di sitionan pa buseo aki na Kòrsou. Esaki ta forma parti di e esfuersonan kontinuo di Ofisina di Turismo di Kòrsou (CTB) pa mustra Kòrsou komo un di e destinashonnan ideal pa buseo tambe.
E grupo a konsistí di 5 periodista for di Merka di e siguiente medionan di prensa: Coastal Living, Islands, Curve Magazine, National Geographic Traveler, ScubaDiverLife.com i 25A Magazine. A hinka un programa atraktivo den otro kaminda banda di buseo e grupo a haña e oportunidat pa eksperensia nos kultura, purba nos kushina krioyo, platonan internashonal i bishitá diferente atrakshon i partisipá na un tour pa konosé nos sentro di siudat. Un danki ta bai na tur partner pa nan kontribushon den realisashon di e programa.


text:
Weganan di Copa Mundial Qatar 2022 a continua diamars mainta ora cu un di e seleccion nan favorito pa hopi hende, Argentina a enfrenta Saudí Arabia.
Argentina ta 2 biaha campeon mundial, na aña 1978 y tambe na 1986.
E wega aki a inicia caminda na di 10 minuut di wega despues cu VAR ta constata cu tabata tin infraccion den area penal y asina Argentina ta haya un tiro penal, Lionel Messi ta anota asina prome gol pa Argentina.
Na di 28 minuut Lautaro Martinez ta anota di dos gol pa Argentina, pero aki un biaha mas VAR ta interveni pa motibo cu e braza di Martinez tbt den posicion adelanta y asina e gol ta wordo anula.
Asina prome mitar ta bay den descanso 1-0 na fabor di Argentina.
Den di doa mitar cos a bolter por completo, Saudi Arabia a sali ta ataca y ta empata e wega na di 49 minuut cu gol di Al-Sherhi.
E gol aki a cay manera baño di awa friew pa e argentinonan cu no a reacciona despues di e gol aki.
Cos a bira peor ora cu na di 53 minuut Al Dawsari ta score un bunita gol pa Saudi Arabia bay ariba cu score di 2-1.
Argentina no por a haya su estilo di wega acostumbra.
Asina tambe wega a termina cu score di 2-1 na fabor di Saudi Arabia.
Esaki ta e di dos derota di Argentina den su historia cuminsando campeonato mundial, e prome tabata na 1990 contra di Cameroon.
Hungadornan di Saudi Arabia a celebra e victoria aki cu nan fanatico nan den stadion.


text:
ORANJESTAD, Aruba: Minister di Salud Publico, Cuido di Nos Grandinan y Deporte, Dr. Carlos “Alex” Schwengle hunto cu Fundacion Lotto pa Deporte (FLpD) a reuni cu Arawak Club na e restaurant Mi Dudu, unda cu a celebra cu nan 25 aña di existencia. E evento tabata uno ameno y tur hende presente a disfruta di e anochi aki.
E evento tabata pa duna pa duna atencion na e 25 aña di celebracion di e existencia di Arawak Dam Club, cual club ta den e proceso di bira un federacion. A duna un aprecio na e club pe bon trabou durante 25 aña. Ministerio di Deporte hunto cu FLpD y Aruba Sport Unie (ASU) kier sostene nan y pa yuda stimula e deporte mental mas ainda.
Minister Schwengle tabata sumamente cu e anochi aki y hunto cu FLpD a duna plakkaat na algun miembro di directiva di Arawak. E miembronan di directiva ta president Mario F. Jansen, tesorero Denis C. Berkel, secretario Octavio Croes, notario (hoben) Rolin Croes y notario (material) Cesar Marquez. E buki di Sportvisie Aruba 2017-2027 a keda entrega na Mario Jansen pa asina e haya sa mas riba e vision cu Minister Schwengle tin pa cu deporte despues di a firma e letter of intent.
Un gradicimento a bay na ASU pa a tuma semper iniciativa pa duna espacio na deporte cu no ta registra na Organisacion Olimpico, pero cu den e pensamento cu e tin un balor agrega na e formacion di hubentud. Aki nos ta referi na weganan manera dam, ahedres y domino. Ta cu satisfacion a dicidi na duna e elogio aki na e club cu pa 25 aña a sa di yuda na e formacion di hobennan.


text:
ORANJESTAD, Aruba
Parlamentario Endy Croes ta siguiendo hopi di cerca e casonan grandi di investigacion cual ta wordo haci pa Ministerio Publico. E caso IBIS di Paul Croes por ehempel a inicia desde augustus 2015 y awor tin 5 aña andando mientras e caso AVESTRUZ di Benny Sevinger y Leoncita Arends a inicia desde maart 2018 y a drenta su di dos aña den investigacion.
OM cuestiona formalmente
Parlamentario Endy Croes a tuma nota cu tanto na Corsow como Sint Maarten aparentemente e investigacionnan ta cana mucho mas liher y sospechosonan hopi mas rapido ta wordo hiba mesa berde y te hasta tin cu a cuminsa paga caba pa nan delito cu nan a comete sea cu placa of patrimonio di pueblo. Pueblo sinembargo ta keda hopi atento y no ta pasa un weekend cu preguntanan di pueblo den comunidad y alabes den prensa casi tur dia ta cuestiona nos Ministerio Publico formalmente. Parlamentario Endy Croes ta sali semper na defensa di Ministerio Publico splicando cu nan mester di tempo pero den e mesun rosea Parlamentario Croes ta sinti cu Ministerio Publico mester di mas mankracht y experticio. No kier exclui otro pensamentonan politico.
Hulanda a forsa Mike Eman acepta un CAFT/LAFT temporal unda CAFT como un advies orgaan tin aceso completo na e parti di finansas y cifranan di Aruba y avisa riba e tema financiero cual AVP a laga bagatalisa. CAFT ta temporal y lo retira momento Aruba por controla bek e situacion financiero na un manera sostenibel (2021). Nos sa cu e situacioin financiero a bay completamente for di man bou regimen di 8 aña di AVP kendenan a crea e Mega Debe lagando un desaster atras. Esaki enberdad a kita parti di nos autonomia temporalmente.
Un comision similar na CAFT pa husticia
Parlamentario Endy Croes ta di opinion pa con “zuur” cu e por zona pero ta tempo pa pidi Hulanda asistencia pero e biaha aki den husticia. Parlamentario Endy Croes lo basa su peticion riba un “Falend OM” usando e parti di art 43 ( rechtszekerheid) pa salvaguardia nos estado di derecho pero mas cu claro den forma temporal mescos cu CAFT/LAFT y asina pusha pa ‘get things done’. Pues instala un comision similar na CAFT pa husticia pero solamente pa controla Ministerio Publico y brinda nan conseho y asistencia necesario pa por termina e cantidad di investigacionnan pisa andando. Esaki ta opinion personal di Parlamentario Endy Croes y lo bay inicia e bueltanan pa pusha e pensamento aki riba nivel di Parlamento y Gobierno pa saca peticion oficial dentro di poco bon argumenta pakico tin e pensamento di “een falend OM” y pakico lo ta na su lugar un tipo di CAFT (kisas CAJT, College Aruba Justitieel Toezicht) solamente pa Ministerio Publico mara na un tempo defini y asistencia. No por ta asina cu politiconan cu a “horta” miyones di pueblo y a comete fraudenan y masacra comerciantenan ta cana liber manera nada no a pasa. Ainda falta casonan di RDA y Utilities cu mester wordo investiga. Sin kier pensa mes riba posibel corientenan politico cu por ta core internamente den OM.
Pues Parlamentario Endy Croes ta kere ta e momento pa haci uso di art 43 (rechtszekerheid) pa con zuur e por zona pero na un manera responsabel y temporario mescos cu CAFT. Disfuncionamento di Ministerio Publico ta mina e “rule of law”. Nobody is above the law! Not EVEN BENNY!


text:
Diabierna 6 di maart ultimo tabata un anochi masha special ora cu AZV hunto cu Penha Aruba a celebra e Dia Internacional di Hende Muhe cu e evento âPalâi Muheâ. Aki ta unda hopi hende specialmente e hende muhenan a acudi na Penha Aruba pa participa na e seminarionan interactivo di e specialistanan medico. Igualmente e publico por a disfruta di varios snacks saludabel y haya informacion na diferente âboothsâ.
Programa interesante
E anochi a ranca sali cu presentacion di gineacologa, dokter Babet Latour, cu a elabora ampliamente riba cancer di matris y e uzo di anticonceptiva. Dokter Babet Latour a cautiva e publico presente cu e importancia di cuida nos adolescentenan pa un cierto tipo di Human Papiloma Virus. Siguientemente tabata dokter Karina Kelly na palabra, cu a mustra e participantenan riba e importancia di nutricion y movecion den nan bida diario pa asina evita e malesa di diabetes. Aruba Vision Center representa door di dokter Nicolas OrdonÌez a presenta e importancia di uzo di bril di solo pa proteha e wowonan y e malesa di wowo âglaucomaâ.
Tabata dokter Hendricus van Gaalen cu a finalisa e anochi. Cu e titulo di su presentacion âwhoâs mad?â dokter van Gaalen no a solamente logra capta tur atencion pero sigur laga tur hende hari ora mester a reconoce cu tin diferencia grandi entre con e hende muhe ta pensa compara cu e hende homber.
Otro actividadnan
Durante henter e anochi, e publico presente por a shop den Penha Aruba y bishita varios organisacion manera Aruba Vision Center (unda por a midi presion di wowo), Compra Aruba NV (cu presentacion di nan producto Crest), Hodgson Trading NV (unda por a purba un salada saludabel traha cu nan zeta di oleifi y vinager balsamico), studiantenan di EPI (cu a midi suco y presion) y AZV cu servicio pa yuda e cliente download e AZV app. Adicionalmente, e publico a haya tips pa bailamento tanto sinta riba stoel como para ta baila.
Gradicimento
AZV ta gradici tur organisacion cu a yuda haci Palâi Muhe un realidad: Penha Aruba, Victoria Secret, MAC, Bath & Bodyworks, Crest (Compra Aruba), Aruba Vision Center, Hodgson Trading, Setar NV, Body Zone, Pandora Aruba, Glams, Rockstar Nails & Spa, Rejuvenate Spa Aruba, Super Do It Center, Romar Trading, Manrique Capriles, Baz-rrr Galleria & Brasserie, Lindy Lifestyle Boutique.


text:
Nashonnan Uní ta kumpli e aña aki 75 aña.
Mi ta kòrda manera ayera ku mi tabata na Suidat di New York pa selebrá 50 aña di èksistensia di United Nations (UN) ku mi koleganan di United Nations Capital Development Fund (UNCDF) ku ta un agensia spesialisá di United Nations Development Programme (UNDP) ku ta operá den paisnan mas pober na mundu.
UN ta risibí hopi krítika tur dia. Bèrdat e ta un organisashon ku ta inkreíblemente burokrátiko i ta dependé di su miembronan kon aktivo i efektivo e por ta. No papia mes di nan sosten finansiero.
Pero, muchu lihé ta lubidá e éksitonan di UN pa ku desaroyo i seguridat mundial. Medionan di komunikashon ta karga parsialmente falta den esaki. Datonan di UNDP Human Development Index i Our World in Data ta mustra ku mundialmente pobresa èkstremo (poblashon ku mester biba ku USD 2.- pa dia) a baha ku 25%, labor hasí pa mucha a keda redusí ku 40%, hende ta biba un average di 10 aña mas tantu i morto infantil a kai ku mitar. UN tambe tabata klave pa resolvé konflikto i trese seguridat na e.o. Amerika Sentral, Cambodia, Mozambique, Angola i mas. Sinembargo ta parse ku nos gusta wak e kosnan robes so.
Ta keda hopi reto, manera reorganisashon di UN i miembresia permanente di Konseho di Seguridat, kambio di klima, pandemianan i un intoleransia kresiente.
Aki na Kòrsou interés den trabounan di UN ta minimal. TIn UN den boka ora ke lucha nos problemanan interno i denunsiá Hulanda. Algu ku na basta okashon mi a deskonsehá.
Nos mester krea mas hende ku un vision global ku ta sobrepasá ideologia lokal popular di “444 km kuadrá”. Nos mester dediká mas atenshon na e idealnan di UN i stimulá mas hende traha pa organisashonnan multilateral manera UN.
Pabien na UN, na tur ku a i ta traha pa UN. I laga nos no lubidá tur esnan ku a sakrifiká nan bida trahando pa desaroyo i seguridat global.
Willemstad, Kòrsou


text:
(G1/Globo) – Estado Brasileño Ceará (noreste) a registra 470 homicidio na luna di november, mayoria di nan (308) na e capital estatal Fortaleza y e region metropolitano. Tabatin aumento di asesinato den cada region di e estado, compara cu luna di november aña pasa. E cifranan a keda divulga pa Secretaria di Seguridad di Ceará. E estado tin aproximadamente 9 miyon habitante y tin un tasa di homicidio di riba 50 pa cada 100.000 habitante.
E datonan oficial di gobierno estatal ta mustra un total di 4.681 homicídio, di januari te cu november; 51% mas cu e mesun periodo di aña pasa, cu tabatin registra 3.087 morto violento.
Entre e homicidionan cu mas a shock e coumunidad tin e asalto na e centro socio-educativo Martir Francisca na Fortaleza, unda hombernan arma a invadi e local y a hiba cuatro hoben pafo y a mata nan; supuestamente nan tabata integrante di un grupo rival.
HomicIdio pa region
Fortaleza ta continua como e region mas violento di Ceará cu 184 morto na november y 1.800 pa e aña te awor. Aña pasa e cantidad di morto violento na Fortalea tabata 920 di januapa november, practicamente un duplicacion di e cantidad. Den e ranking di violencia ta sigui e Region Metropolitano, cu 124 homicidio na november y 1.166 pa e aña.


text:
Supervishon finansiero Kòrsou i Sint Maarten ta keda na vigor
E obligashonnan ku ta surgi for di e Lei di Reino di Supervishon Finansiero Kòrsou i Sint Maarten (Rft) tokante finansa públiko ta keda na vigor pa Kòrsou i Sint Maarten. Esaki Konseho di Minister di Reino a disidí, riba proposishon di minister Plasterk di Asuntunan Interno i Relashonnan di Reino.
Konseho di Minister a tuma e desishon akí siguiendo Konseho di e komishon di evaluashon di Lei di Reino di Supervishon Finansiero Kòrsou i Sint Maarten. Nan ta konsiderá ku niun di e dos paisnan no a kumpli ku e normanan kompletamente ni independientemente tampoko den añanan 2012, 2013 i2014. E komishon di evaluashon ta skirbi:
"Tantu Kòrsou komo Sint Maarten a logra mehorá nan atministrashon finansiero i nan ta rekuperando e atraso den formulashon i stipulashon di e kuentanan anual. Sin embargo, ku esaki ainda nan no a yega na e punto ku lo por konkluí ku tur dos pais, ku nan propio institushonnan i nan propio prosedimentu gubernamental i supervishon, ta den kondishon pa yega na un atministrashon finansiero sano i struktural. Banda di esaki mester sigui kòrta e atraso den e kuentanan anual mas ainda (tantu pa loke ta tempu komo pa loke ta e stipulashon nesesario)."
E Kolegio di Supervishon Finansiero ta preskribí ku Konseho di Reino, despues di sinku aña ku e lei a drenta na vigor (10-10-2010), ta disidí si (un di) e paisnan no tin mester di kumpli ku nan obligashonnan mas. Den esaki e ta sigui e Konseho di e komishon di evaluashon di Kolegio di Supervishon Finansiero, di kua por desviá únikamente den forma hustifiká. Konseho di Minister di Reino no ta mira ningun motibu pa desviá di e Konseho.
E komishon di evaluashon di Kolegio di Supervishon Finansiero ta konsistí di e siguiente personanan: señor Ron Gomes Casseres (presidente), señor Reuben Essed (miembro pa Sint Maarten), señor Edelmiro Seferina (miembro pa Kòrsou ) i señor Marcel van Gastel (miembro pa Hulanda).


text:
ORANJESTAD – E suma di salario minimo pa un empleado cu tin 18 aña di edad of mas ta wordo ahusta entrante 1 di augustus 2017 na Awg. 1.711,15,- pa luna y Awg. 399,10 pa siman.
Pa un empleado di 18 aña of mas cu ta haci trabou domestico den un residencia priva, e salario minimo ta bira Awg. 798,30 pa luna. Pa e empleado domestico cu ta traha 22 ora of menos pa siman, e suma di salario minimo lo bira Awg. 8,90 pa ora.
Como consecuencia di e ahustacion di e salario minimo e limite di salario pa aplicacion di e Ordenansa Laboral 2013 (Arbeidsverordening 2013) tambe lo subi entrante 1 di augustus 2017. E Ordenansa Laboral 2013 ta e ley cu ta regla condicionnan di trabou manera entre otro e oranan maximo cu por traha pa dia of pa siman, dianan di sosiego, pago di overtime y pago riba dianan di fiesta.
E Ordenansa Laboral no ta aplicabel pa tur trahado pero ta conta solamente pa trahadonan cu ta cay bou di e limite di salario.
E limite di salario nobo lo bira entrante 1 di augustus 2017, e salario minimo
(Awg. 1.711,15) x factor 2.3= Awg. 3.935,65. Esaki ta ensera cu trahadonan cu ta gana un salario di Awg. 3.935,65 pa luna of Awg. 47.227,80 pa aña of menos, ta cai bou di proteccion di e Ordenansa Laboral 2013 y tin derecho riba tur e condicionnan di trabou stipula den e ley aki.
Departamento di Labor y Investigacion ta pidi tur trahado y principalmente dunadonan di trabou pa tene bon cuenta cu e cambionan aki.


text:
ORANJESTAD — Un tema importante trata durante e debate di millennials ta e tema di medio ambiente. “Prome cu papia di cualquier otro tema di medio ambiente, nos mester soluciona e problema di dump. Si bo cana den Parkietenbos, Simon Antonio y vecindario, bo ta sinti e molester di huma y candela, y di musca.
E solucion riba termino corto pa MEP ta:
- Paga e candela y percura pa e candela no sende mas. Pa elimina e molester di huma y candela cu awor ta e problema mas serio. Mester pone tubonan den e sero di sushi, pa e gas por sali sin causa explocionnan bou di e sero pa asina evita candela.
- Sushi cu ta wordo hiba eynan tur dia mester wordo procesa mesora. Si ta e planta cu a wordo boycotia, of otro planta, no ta interesa mi. E problema mester wordo soluciona, pa asina sushi cu drenta wordo procesa pa evita cu e sero sigi crese
- Despues mester cuminsa na baha e sero di sushi door di procesa e sushi of exporta e sushi
MANEHO DI SUSHI
Pa yega na un solucion structural riba e tereno di medio ambiente, nos mester desaroya un maneho responsabel di sushi riba henter Aruba, especialmente pa e dumpnan illegal y pa conserva nos medio ambiente. Un maneho responsabel di sushi meste rta basa riba separacion di sushi y concientisacion. Ban concientisa nos muchanan cu nan mester tene Aruba limpi, y nan mes lo educa nan mayornan. Nos campaña di concientisacion lo ta basa riba e 3 “R” nan: Redusi sushi, Re usa mas tanto posibel, y Recicla sushi.
MANEHO STRUCTURAL DI MEDIO AMBIENTE
Un maneho structural riba tereno ambiente mester ta basa riba e sigiente puntonan:
- Maneho structural riba desperidicio na Aruba, ancra den ley
- Maneho responsabel riba medio ambiente: reserva e areanan di naturalesa realmente pa naturalesa
- Ley di medio ambiente, cu autoridad pa actua y cu multanan pisa
- Marine park, pa proteccion di nos bida marino
- MER-committee cu autoridad pa controla estudionan di impacto riba medio ambiente, y nan ehecucion
Indudablemente e vision di MEP riba e tereno aki ta mustra e prioridad, e ta realistico y a cai den hopi bon tera. Cu esaki lider di MEP a score hopi halto den e ultimo debate, esey ta algo cu te dia di awe hendenan ta comenta riba Aruba.